فیمنیستبوون وەک پرەنسیپێک لە پەیوەندییە مرۆڤایەتییەکاندا\nمەبەستم لە فیمینیزم هەندێک ڕوانگەی پەڕگیر و دژەپیاو نییە، هەروەک هەرگیز و بەهیچ شێوەیەک لەگەڵ ئەوەدا نیم کە ئازادی و بەختەوەری کۆمەڵگە بە دژایەتیکردنی پیاو وهەڵوەشانەوەی خێزان دروست ببێ وەک هەندێک لە فیمینیستە ڕادیکاڵەکان داوایانکردووە یاخود وەک لەلایەن نەیارانی فیمینیزمەوە بانگەشەی بۆ دەکرێ. هەرگیز لەو بڕوایەدا نیم ڕوانگەیەک کە ئامانجی ڕزگاری ڕەگەزێکی مرۆڤ و هەڵگرتنی چەوسانەوە بووبێ لەسەری، خۆشی بەهەمان ڕوانگە خوازیاری ئەوەبێ ڕەگەزەکەی دیکە بچەوسێنێتەوە و مافی یەکسانی پێ ڕەوا نەبینێ. بیری فیمینیستی و بزووتنەوەی فیمینیزم وەک جووڵانەوەیەک دژ بەو نادادپەروەرییانەی بەرامبەر نیوەی کۆمەڵگەی مرۆڤایەتی کە ئافرەتانن؛ سەری هەڵدا و ئامانجێتی ماف بۆ ئافرەت بگەڕێتەوە و هاوکێشەی هێز و دەسەڵات لە نیوان هەردوو ڕەگەزدا یەکسان ببێتەوە. تاکە ڕوانگەیەک کە خوازیاری ڕاستکردنەوەی ئەو هاوکێشەیەی ژیان و گەڕانەوەی ماف و شکۆیە بۆ ئافرەت، بیری فیمینیزمە. فیمینیزم ئەو ڕێبازەیە کە ئافرەت لە ڕێگەیەوە بەرگری لە ماف و ئازادییەکانی خۆی دەکات و ئەو هزرەیە کە بڕوای بە یەکسانی پێگە و سەنگ( بەها)، دەرفەت و دەستکەوت ،ئەرک و بەرپرسیاریەتی لە نێوان هەردوو ڕەگەزدا هەیە. فیمینیزم ئەو تیۆری و هەموو ئەو بنەمایانە پوچەڵ دەکاتەوە کە ماف بە پیاو دەدەن، ژیانی ئافرەت ئاراستە بکا و بڕیار لە چارەنووسی بدات، ئەوەش گوایە لە باری سروشتییەوە پیاو لە ئافرەت بەهێزتر و ژیرترە. فیمینیزم و پێشەنگانی بیری فیمینیزم، بناغەی هەموو ئەو دەستکەوتانەیان داناوە کە لە ئەمڕۆدا ئافرەتان پێیگەیشتوون؛ لە سەرەتاییترین مافەوە تا هەموو ئەو مافانەی ئەمڕۆ بەدیهاتوون. هەربۆیە؛ بیر و ڕوانگەیەک کە وەها مەبەستێکی بووبێت و بزووتنەوەیەک کە ئامانجی ڕزگاری مرۆڤ و هەڵگرتنی چەوسانەوە بووبێ لەسەری، بێگومان جێی خۆیەتی کە خاوەنداری لێ بکەین و وەک پرەنسیپی ژیانکردن و مامەڵەمان بێت لەگەڵ ئەوانی دیکەدا لە ژینگەی خێزان بێت یاخود دەرەوەی خێزان. بەوپێیەی زۆرینەی ئافرەتان لە ڕێڕەوی ژیانیاندا بەردەوام یان هەندێ جار لەبەرئەوەی کە ئافرەتن بەشێوەیەک لە شێوەکان دووچاری توندوتیژی و نادادپەروەری بوونەتەوە و دەبن. مێژووی مرۆڤایەتی پڕە لە نایەکسانی و نادادپەروەری و ستەمکردن لە ئافرەت و کۆی کایەکانی ژیانیش ڕەنگدانەوەی ئەو بارودۆخەی لەسەرە. هەربۆیە فیمینستبوون چارەنووسی هەموو ئافرەتێکە.\nڕوانگەی فیمینیزم بۆ پەیوەندییە مرۆڤایەتییەکان و هاوسەنگانە ژیان؛ بەبێ باڵادەستی و هەژمونی ڕەگەزێک، هەڵوەشانەوەی بونیادی باڵادەستی ڕەگەزی و ڕوانگەی پیاوسالاری لە بەڕێوەچوونی ژیان و نەمانەوە لەژێر سێبەری ئەو هزرە مەترسیدارەدا؛ ڕوانگەیەکە دەکرێت ئێمە لە پەیوەندییەکانماندا پێڕەوی لێ بکەین، بەپێی پێوەرەکانی یەکسانی و هاوجۆری مامەڵە بکەین و وەک دایکێک منداڵەکانمان بەپێی پرەنسیپەکانی یەکسانی جێندەری پەروەردە بکەین و وەک ئافرەتێک پشتیوانی ئافرەتانی هاوڕەگەزمان بین. بەپێی پێوەرەکانی کۆمەڵگەی پیاوسالاری و ڕوانگەی نەریتی، لە ئافرەتبوونی خۆمان نەڕوانین و خۆمانمان پێ لاواز و بێ دەسەڵات نەبێ و ئەم دیدە هەڵەیەش نەکەینە بنەمای پەروەردە و گرنگی وشێوازی ڕەفتارمان لەگەڵ منداڵەکانمان . ئافرەتبوونی خۆمان بە لایەنە فیزیکی و دۆخی جەستەیی و ژنێتی نەبەستینەوە و لەگەڵ جەستەی خۆمان بە چاوی حەز و بەرژەوەندی پیاو و پێوەرەکانی بەکاڵابوون و بازاڕگەری و سەرمایەداری مامەڵە نەکەین. نە دیلی دیسپلینی نەریت و ئایدۆلۆژیا بین و نە دیلی دیسپلینی بازاڕ و میدیا.\nئافرەتبوون، لای ئێمەی ئافرەت پەیوەست بێ بە مرۆڤبوون و دۆخی عەقڵانی و پێگەیشتوویی دەروونی و ویژدانیمان . لە خۆمان وەک مرۆڤێکی سەربەخۆ و خاوەن شیان و لێهاتوویی بڕوانین کە پێویستیمان بەخۆپێگەیاندن و خۆتەیارکردنە بە زانست و فێربوون، خۆپەروەردەکردنە بە بنەماکانی پەروەردەی مرۆڤدۆستانەی یەکسانخوازانە، بەوەش ئێمە دەبینە خاوەن هێزێکی لەبن نەهاتوو لە ناخ و ئیرادەماندا، هێزێک کە لەگەڵیدا هۆش و زانست و ئاگایی هەیە، بەوەش ئێمە تەنها ژیانی هاوبەشی و هاوپێگەیی و هاوسانیمان قبوڵە، نەک پلەدوویی و ژێردەستەیی و لاوازی، ئەو بنەمایانە و زۆری دیکەش ئەوانەن کە بیری فیمینیزم پێمان دەڵێت، هەربۆیە با بە ئافرەت و پیاوەوە، فیمینیزمبوون وەک پرەنسیپێک بۆ ڕێکخستنەوەی ژیان و پەیوەندییەکانی نێوانمان وەربگرین و بیکەینە شەنگستە و بنەمای پەروەردەی منداڵانی داهاتووی کوردستانی ئازیزمان وبەرەو سیستەمی مرۆڤسالاری هەنگاو بنێین.\nئه‌دیبه عیزه‌دین تاهیر\nدێ چاوا ژینگەها خو پاریزێن\n توندوتیژی زارەکی\nئافرەتی کورد، بەرەنگاری و ئازایەتی


شاخ؛ ژوانگەی ئەویندارانی ئازادی – پەژاک\n1174 جار بینراوە\nلەشەقامی تاریک کراوی وڵاتم، رێ دەپێوم. پۆتینە چەقێنراوەکانی سەر خاکی نیشتمانم، عۆقرەی لە گەنج و ژنە مافخوراو و ئازارچێشتوەکانی کوردستان سەندووە. پەنا بۆ هەر بۆریەکی هەناسەکێشان دەبەم، بە کرمە خۆخۆرەکانی وڵات پرتووکێندراون و دەرفەتی هەناسەکێشانیان لە باخی پڕ پیت و بەرەکەتی نیشتمان ریشەکێش کردووە. وڵاتی ئازاد و فرەڕەنگیان بە بۆیاخی دەسەڵات خەمڵاندووەو جیا لەقەفەسی کۆیلەتی، قوژبنێکی ژیانمان پێ رەوا نابینن. تاکە جێگایەک کە رۆچنی ئازادی و هیوای خۆرەتاوی تێدا دەگەشێتەوە و پۆتینی داگیرکەری تێدا نەچەقێندراوە، شاخە سەربەرزەکانی کوردستانە.\nلەلادێ و شارەوە روو لەمەڵبەندی هەڵۆبەرزەفڕەکان دەکەم. چیا دەکەمە مەڵبەند و فێرگەی ژیان و بونیادنانەوەی کەسایەتم. ئەلف و بێ ژیانەوەو تێکۆشان لەناو گاشەبەردەکانی نیشتمان، بە عارەقەی جەستەم دەنووسمەوە. خەیاڵی منداڵانەم لەناو پۆلی تێکۆشەرانی نیشتمانم زیندوو دەکەمەوە. بۆ بەردەوامی بە ژیان لەناو گەرماو سەرمای شاخەکانی وڵاتم، دەست و پەنجە نەرم دەکەم. بۆ خۆپارێزی لەچەقەڵ و دێوەزمەکانی زەمانە، چەکی شەرف و پاراستن لەشان دەنێم. بۆ هەڵدانەوەی حەقیقەتی مێژووی تاڵان کراوم، خەشابی مێشکم، پڕ لەفیشەکی ئازادی دەکەم و بۆ رووناک کەرەوە و تواندنەوەی زهنە تاریک کراو و بەستەڵەک کراوەکان، زمانی شۆڕشگێڕی لەزار دەنێم. بۆ تۆقاندنی پاشا رووت و خوداوەندە دەمامکدارەکانی سەردەم، پەنا دەبەمە بەر ئامێزی چیاکانی کوردستان. ئەو چیایە کە تەنیا پاڵپشت و رزگارکەری مێژوو و ناسنامەمە. لانکەی هیوا، باوەڕی و ژیانەوەی مرۆڤایەتییە.\nچیا ئاوێنەی حەقیقەتی منە و لەچیادا بەهۆش خۆم دێمەوەو لەگەڵ راستیەکانی خۆ و گەلەکەم ئاشنا دەبم. چیا ئەو دایکەیە کە هەموو پێویستیەکانی خەونی منداڵانەم بۆ دێنێتە دی و بۆ نیشتمانم کەسایەتیەکی پێشەنگ و شۆڕشگێڕ، پێم دەگەیەنێت. لەهێرش و تاڵانی جەلادەکانی سەرمایەداری قوتارم دەکات. ئیرادە و باوەڕی, لەناخمدا لە تاشەبەردەکانی نیشتمان سفت و سۆڵ و قایمتر دەکات. چیا ئەو ئاوێنەیە کە رۆخسارم جوان و خنجیلە، نیشانی ئەویندارانی ئازادی دەدات. دەمکاتە بووکی نیشتمان و بە هزر، رامان، رەوشت و خەیاڵی جوان، بەرەو ئامێزی گەلەکەم رەوانەم دەکات. بۆیە شاخی نیشتمانم بە هەڵۆی بەرزەفڕی ئازادی بە واتا و بە نرخە. واتا لووتکەی ئەخلاق، هەڤاڵێتی، فیداکاری، سەبووری و ئینسانیەت لەکەسایەتی گەریلادا، لە لووتکەی چیا سەرکێشەکانی کوردستان بەرزترە.\nمن گەریلام و لەکانگەی شاخ بە ساز و چریکەی گەریلایی گۆڤەندی ئازادی دەگێڕم. لەژوانگەی عاشقانی ئازادی، سروودی خوایە وەتەن ئاواکەی دەچڕین. من ئەو پەیام ئاوەرەی ئازادی و دادپەروەریم، کە چەخماخەی شۆڕش لەدژی زۆڵم و زۆرداری دادەگرسێنم. شاخ ئەو ژوانگەی ئەویندارانی ئازادییە، کە هیلاکی و بێ تاقەتی لەجەستەی مرۆڤ دەردێنێ. چەندێک لەئامێزی شاخ رێ ئازادی دەپێوم، هەستی گەنجێتی و تێکۆشانم زیاتر غونچە دەکات. کاتێک لەناو پۆلی هەڵۆبەرزەفڕەکانی نیشتمانم، بڵێسەی شۆڕش دەگەشێنمەوە، هەستی ئازادی لەناخمدا باڵدەگرێت. کاتێک فیشەکی تۆڵەم لەسەر دێوەزمەکانی سەردەم خاڵی دەکەم، باڵدەگرم. کاتێک لەقامووسی کولتووری گەلەکەم، دەبمە مەکۆی ناودارانی جیهان، گیانم لەپێناو نیشتمان فیدا دەکەم. لەئامێزی چیادا کەسایەتم بە فەلسەفە و رەوشتی ئاپۆیی ئاو دەدەم، بۆیە هیوا و ئۆمێدی گەلێکم. من گەریلام، وەک چیا پشت قایم و خۆڕاگرم. لەگەڵ دەستەواژەی شکست نامۆم. گەریلای نەبەزم. ماندوونەناسم. ئەوینداری جوانیەکانی سرووشتم. شەیدای کەژ و کێو و هۆگری ژینگەم. مامۆستای ژیان و داهێنەری ئازادی و دیمۆکراسیم.\nچیا ئەو سەرمایەی نیشتمانمە کە کۆشک و تەلارە نایلۆنیەکانی گەریلا تێدا خەمڵێندراون. مرۆڤە زوڵم لێکراو و مافخوراوەکانی تێدا کۆکراوە. ئەو مەکۆیەیە کە پێشانگای جوانی، لەجیهاندا تێدا بە نمایش دراوە. مەکۆی پێگەیاندنی کوڕ و کچی قارەمانی نیشتمانە. بووەتە ناوەندی بڵاوکردنەوەی هزر، فەلسەفە و رەوشتی ئازادی. رۆژانە رەمزی قارەمانی و ئەفسانەی مێژوویی و داستانی ئازایەتی و بوێری تێدا هەڵدەکۆڵرێت. مەیدانی شەڕی چاکە و خراپەیە. مەیدانی یەکلاکەرەوەی بوون و نەبوونی گەلێکە. مەکۆی ژیانەوەو تێکۆشانە. دەریای لم و زەلکاو، بۆ خوێنمژ و تاڵانکەرەکانی کوردستانە.\nچیا و گەریلا دوو رۆحی ناو جەستەی کوردستانن، کە ئەفسانەی خۆڕاگری یان، لەدژی پاشا رووت و خوداوەندە دەمامکدارەکان نووساندووەو ترس و دڵەڕاوکێ یان خستوەتە ناو دڵی دەسەڵاتداران و قازانج ویست و پارەپەرەستەکانی زەمانە. بۆیە دەبابە، فڕۆکە، تۆپ و کاتۆشا ئەو چەکە چەپەڵەی دەست داگیرکەرانە کە رۆژانە جەستەی کوردستانی پێ زامدار دەکەن و بە تەنووری زۆڵم و زۆرداری جانەوەری سەردەم، هاوڵاتی و تێکۆشەرانی کوردستان دەسووتێنن و پەلکەی خاوی سرووشت، لەناو بڵێسەی داگیرکەریدا هەڵدەقرچێنن.\nمن ئەو گەریلا شکۆدارەم کە بە هەستی پڕ لەخۆشەویستیم بۆ وڵات، پۆتینە چێنراوەکانی سەر جەستەی نیشتمان هەڵدەکەنم. جەستەی داگیرکراوم، بە بەرگی شۆڕشگێڕی هەڵدەوەشێنم و سەر لەنوێ بونیادی دەنێمەوە. شەیدای تۆڵەی مێژوویی لە دێوەزمە خوێنمژ و جەلادەکانی رێگا و سفرەی ژیانی ئازادم.\nهەر ساتێکی ژیانم لەئامێزی چیا سەرکێشەکانی کوردستان، هەستی ئازادی و سەربەستی پێ خۆنچە دەکات. بە گەڕان لەو شاخ بۆ ئەو شاخ، لەو دۆڵ بۆ ئەو دۆڵ و لەیاڵ بۆ ئەو یاڵ خەون لەپاشا رووت و خوداوەندە دەمامکدارەکان دەزرێنم و بە خوێنی پاک و بێگەردم، چارەسەری هەتاهەتایی، بە گەل و نیشتمانم دیاری دەکەم.


بڕیارەکەی ترەمپ چی لە ڕۆژئاوا دەخوڵقێنێت؟\nYou are at:Home»تەوەر»هەواڵ»تایبه‌ت»بڕیارەکەی ترەمپ چی لە ڕۆژئاوا دەخوڵقێنێت؟\nBy nuche.net on\t 2019/10/09 تایبه‌ت, شیکاری\nبڕیاری سەرۆک ترەمپ، بۆ کشانەوەی هێزەکانی لە ڕۆژئاوای کوردستان، کاردانەوە، پرسیار، گریمانە و تێڕوانینی جیاوازی لێکەوتەوە.\nبە دەر لەمەش، هەڵوێست و نیگەرانی زۆرێک لە وڵاتان و ناوەندەکانی بڕیاری جیهانی بەدواوە بووە. تەنانەت لە گۆڕەپانی سیاسیی ئەمریکا، مشتومڕ و لێکدانەوەی جیاوازی لە سەرەتا ئەو جێگایەی کە تەنانەت سەرۆکی ئەمریکا بە خیانەت بەرامبەر بە کورد، تۆمەتبار دەکرێت.\nکشانەوەی هێزەکانی ئەمریکا لە ڕۆژئاوای کوردستان، هاوکاتە لەگەڵ جموجوڵ و هەڕەشەی جددی سوپای تورک. ئێستا کورد لە ڕۆژئاوا بێ پشتیوان ماوەتەوە.\nسەرۆکی ئەمریکا لە شیکردنەوەیەکدا لە بارەی ئەم بڕیارەی خۆی، نووسیویەتی، چەندین دەیەیە کورد لەگەڵ تورکیا لە شەڕدایە، من سێ ساڵ رێگەم لەم شەڕە گرت، بەڵام کاتی ئەوە هاتووە خۆمان لە مەیدانی ئەم شەڕە بێ سودانە بە دوور بگرین کە زۆربەیان تایفین، بەم پێیە پێویستە سەربازەکانمان بگەڕێنەوە بۆ سەر ماڵ و حاڵی خۆیان.\nلیندسی گراهام، سیناتۆری ناسراوی کۆمارییەکان ئەم بڕیارەی بە کارەسات وەسف کردووە و لە تویتێکدا نوسی، بڕیارەکەی ترەمپ، وەکو ئەوە وایە کە سوریا وەک دیارییەک ڕادەستی رووسیا و ئێران و داعش بکرێت.\nئەمە هەمان ئەو بۆچوونەیە، کە ئاژانسەکانی هەواڵی ئەمریکا بە چڕی پەرەی پێدەدەن و سەبارەت بە ئیمتیازدانی سەرۆک ترەمپ، بە ئێران و رووسیا هۆشداری دەدەن.\nهەر لەم ڕۆژانەدا بوو کە بەدران ژیا کورد، یەکێک لە بەرپرسانی باڵای هەسەدە بە ئاژانسی هەواڵی ڕۆیتەرزی گوت، لە ئەگەری کشانەوەی هێزەکانی ئەمریکا، ڕەنگە لەگەڵ دیمەشق و تەنانەت لایەنی رووسی بۆ پڕکردنەوەی ئەم بۆشاییە یان بەربەستکردنی رێگەی هێرشی سوپای تورک بکەونە دانوستانەوە. دەستبەجێ دیمەشق پێشوازی لەم لێدوانەی بەدران ژیاکورد، کرد.\nبەرپرسانی ئەمنی کوردی ڕۆژئاوا دەڵێن، بە گوێرەی ڕێککەوتنی باو کە پێی دەگوترێ میکانیزمی ئەمنی، بڕیار بوو کوردەکان بنکە و بارەگا سەربازیەکانیان لە سنووری تورکیا هەڵبگرن و هێزەکانی ئەمریکا جێگەیان بگرێتەوە، بەڵام سەرباری هەڵگرتنی بنکە سەربازییەکانیان، ئەمریکا بەڵێنەکەی نەبردە سەر و ئەمەش دژ بە میکانیزمی ئەمنییە کە جەختی دەکەنە سەر.\nمستەفا بالی، بەرپرسێکی دیکەی حکوومەتی خۆبەرێوەبەری ڕۆژئاوا بە ئاژانسی ڕۆیتەرزی گوتووە، ئەوان بەرگری تەواو دەکەن، بەڵام پێویستە ئەمریکا لە بارەی کشانەوەی هێزەکانی روونکردنەوەیەک بدات بە ڕای گشتی.\nئەمە لە کاتێکدایە کە ترەمپ گووتویەتی، ئەگەر سوپای تورکیا لە دەرەوەی رێوشوێنە مرۆییەکان، هەڵسوکەت لەگەڵ خەڵکی مەدەنی ناوچەکە بکات، ئابوورییەکەی بە تەواوی وێران دەکات.\nلە باکوری ڕۆژهەڵاتی سووریا ،هێزەکانی سووریای دیموکرات کە لە عەرەب و زۆرینەی کورد پێکهاتوون و لە لایەن کوردەوە سەرکردایەتی دەکرێت و خاوەنی ٦٠ هەزار شەڕڤانن، رایانگەیاندووە، کە ئامادەی بەرگرین.\nلە ئێستا کوردەکان لە سێ لاوە لە ژێر گوشاردان، یەکەم لە لایەن پاشماوەکانی داعش. رۆژنامەی نیۆیۆرک تایمز لە راپۆرتێکدا دەڵێت، داعش ئێستاش لە سووریا و عێراق خاوەنی ١٨ هەزار چەکدارە کە زۆربەیان وەک شانەی نوستوو خەریکی کاروچالاکین.\nشەڕ لەگەڵ پاشماوەکانی داعش و راگرتنی هەزاران دیلی ئەم رێکخراوە، کێشەیەکی جددیە لە بەردەم هەسەکە.\nکێشەی دووەم، مامەڵە کردنە لەگەڵ دیمەشق و حکوومەتی ناوەندی کە سوێندی خواردووە بست بە بستی خاکی سوریا بخاتە ژێر کۆنتڕۆڵی خۆیەوە و داوا دەکات، کورد ملکەچی رژێمی بەشار ئەسەد بێت.\nکێشەی سێیەم و گەورەتر،هەمان مەترسی هێرشی سەربازی سوپای تورکیا بۆ سەر هەرێمەکە.هەرچەند وەک خودی بەرپرسانی ڕۆژئاوا دەڵێن، ئەوان پێشبینییان کردووە کە ئەمریکا پشتیان تێبکات، هەر بۆیەش خۆیان بۆ هەموو سیناریۆیەک ئامادە کردووە.\nتورکیا رایگەیاند، درێژەکیشان و بەردەوام بوونی ئەزمونی خۆبەڕێوەبەری ڕۆژئاوای کوردستان، دەتوانێ لە داهاتوودا ببێتە مەترسی وشوێنی داڵدەدانی جوداییخوازانی کوردی دژبەری تورکیا.\nتورکیا لەگەڵ سووریا ٨٢٢ کیلۆمەتر سنووری هاوبەشی هەیە. لە ماوەی ڕابردوودا بە ڕێککەوتنی ئەنقەرە و واشنتۆن ناوچەی ئارام لەم سنوورانە پێکهات. یەکێک لە ئامانجەکانی تورکیا ئەوە بوو کە ژمارەیەک لە پەنابەرانی سووریا لەم ناوچەیە جێگیر بکات.\nلە ئێستادا ٣ ملیۆن و ٦٠٠ هەزار پەنابەری سووری نیشتەجێی تورکیان، ئەنقەرە بە هیوایە دوو ملیۆن کەسیان لەم ناوچەیە جێگیر بکات.\nسەرباری هەموو ئەمانەش، مەترسی گەڕانەوەی داعش هەڕەشەیەکی جددی هاوبەشە بۆ سەر ناوچەکە کە هەموان لێی نیگەرانن.


جنێوەکانی فاتیح شێخولئیسلامی (چاوە) | Soran Karbasian, Kurdistan, Kurds, Republic og Kurdistan, Komari Kurdistan, Kurdish history, Mejuy Kurdistan u kurd\nچەند سەرنجێک لەسەر جنێوەکانی فاتیح شێخولئیسلامی – چاوە\nئەم بابەتە پێشتر لە ماڵپەڕی ڕۆژی کورد بە شێوەی ئەلەکترۆنی بەچاپگەییشت. لەم پێگەیەدا سەرلەنوێ بڵاو دەبێتەوە. هۆکاریش بۆ ئەوە دەگەڕێتەوە کە دوو پەڕاوێزی گرنگی پێ زیاد کراوە کە وەک پاشکۆ لە کۆتایی بابەتدا داندراون. ئەم دوو پەڕاوێزە یارمەتییەکی زۆرتر بە خوێنەر دەدەن بۆئەوەی خوێندنەوەیەکی دروستتر و وردتریان لەسەر باسەکە هەبێت.\nفاتیح شێخولئیسلامی(چاوه) لە شوێنە فەرمییەکاندا خۆی بە « ئه‌ندامی سه‌رکردایه‌تی پارتی کۆمۆنیستی کارگه‌ری – حکمه‌تیست و هۆزانڤان» دەناسێنێت. شێعر دەنووسێت و هاوکات سیاسەتیش دەلێزێت! لە دونیای پڕ لە ئەڤین و خۆشەویستیی شێعر و ئەدەبی کورددا توانیوییەتی بۆچوونە ڕادیکاڵە کۆمۆنیستە-حیکمەتیستەکەی بپارێزێت و ساڵانێکی زۆر ئەندامی سەرکردایەتیی ئەو حیزبە کۆمۆنیستییە بووە کە ناوی هێنرا.\nفایلیکی دەنگی کە پێشتر بلاو ببۆوە، سەرلەنوێ لە لایەن نووسەری ئەم بابەتە بلاو بووەتەوە.\nهۆزانڤان فاتیح شێخولئیسلامی(چاوه) لەو فایلە دەنگییەدا جنێو دەدا و بێڕێزی بە چەند کەسایەتییەکی کاریزماتیکی کورد، شەهید و زیندانی دەکات. دەنگەکەی داندراوە و دەتوانن خۆتان هەمووی گوێ بدەنێ. بە کورتیی فاتیح شێخولئیسلامی(چاوه) لە کەش و هەوایەکی دۆستانەدا و لە دۆخێکی ستاندارد دا تێلێڤیزیۆنێکی نەتەوەیی کورد بە گوو دەشوبهێنێت. ئەو هاوڕێکان و ئەندامانی حیزبەکەی هان دەدات کە گاڵتە بە هەموو سەرکردە نەتەوەییەکانی کورد بکەن. لە ڕوانگەی ئەو شاعیرەوە کوتان و بێڕێزیکردن بە قازی موحەممەد، شێخ مەحموودی حەفید و باقی سەرکردە نەتەوەییەکانی کورد لە ئەرکە گرنگەکان دەژمێردرێت. چاوە دەبێژێت کە عەبدوڵڵا ئۆجەلان وە گووخواردن کەوتووە. لێرە هەوڵ دەدرێت لەسەر ئەم کارەی چاوەی شاعیر و سیاسەتوان چەند ڕوونکردنەوەیەک بدرێت. دەنگەکەی لە کۆتایی ئەم بابەتەدا داندراوە.\nشوێن و دۆخ:\nچاوە لە کۆبوونەوەیەکی دۆستانەدا لەگەڵ هاوبیرانی خۆی قسە دەکات. دەنگەکە ئەمە ڕوون دەکات کە چاوە لە دۆخێکی تەواو ستاندارددا قسە دەکات. خۆی کۆڕگێڕە و دەنگەکە بە جوانیی ئەمە دەردەخات کە چاوە لەگەڵ ئەندامانی حیزبەکەی خۆی قسە دەکات. واتە لە کۆڕی چاوەدا نەیار بوونی نییە. دژایەتییەک لە ئارادا نییە. چاوە لە دۆخێکی نالەباردا ناچار نەکراوە پەنا بۆ جنێو و بێڕێزیی ببات، بەڵکوو لە ئەتمۆسفێرێکی ئارام و ستاندارد دا جنێوەکانی ریز دەکات. بەهۆی ئەوە کە جنێودانەکانی چاوە لە رووی پلانەوە بووە و لەژێر کاریگەریی دۆخێکی نالەباردا نەبووە، هەربۆیە بە دروست دەزانرێت کە بە هێند وەربگیردرێت. واتە جنێو لە دۆخێکدا بە پێی بڕیار و تێبینی چاوە وەک کەرەستەیەک بۆ بەربەرەکانیی جیابیرکەران بەکارهاتووە و بەم شێوەیە نییە کە تووڕە بووبێت و لە بێدەستهەڵاتییەوە لە ناچاریان پەنای بۆ جنێو بردبێت.\nچاوە هاوڕێ و ئەندامانی حیزبەکەی ڕادەسپێرێت کە بچنە نێو کوردەکان و بێڕێزی بە کەرامەت و فاکتەرە بەهادارەکانی کورد بکەن. ئەو پلانێکی هەیە. لە دۆخێکدا دەکرا چاوپۆشی لەم جنێوانەی چاوە کرابا، کە هەر لەوێ کۆتایی پێ هاتبا. جنێوەکانی چاوە لە دانیشتنەکەدا کۆتایی پێ نایەت. پلانێکی لە پشتە کە چاوە خۆی داڕێژەرییەتی. چاوە لە کۆبوونەوەدا جنێو تەنیا بۆئەوە بەکار ناهێنێت کە بێزی خۆی لە کوردە نەتەوەییەکان بۆ هاوبیرانی خۆی وێنا بکات، بەڵکوو ژیان بە جنێوەکانی دەبەخشێت و پلانێکی دیاریکراوی هەیە.\nچاوە فۆرمووڵی شکاندنی کەرامەتی کوردەکانی گەڵاڵە کردووە. لە قسەکانیدا بە ئەندامانی حیزبەکەی دەبێژێت کە چۆن پڕۆسەی پلانەکە بەڕێوەبەرن. لێرە مەترسیداربوونی جنێوەکانی چاوە دەردەکەوێت کە سیستەماتیک کار دەکات بۆئەوەی فاکتەری بەهێزی یەکگرتوویی کوردەکان خەوشەدار بکات. ئەو هێزی بەردەستی خۆی ئۆرگانایز دەکات بۆئەوەی پلانەکە بەو جۆرەی کە خۆی ڕوونی کردووەتەوە بەڕێوەبچێت.\nچاوە مێتۆدێکی زانستیی بۆ بەرەنگاربوونەوەی جیابیرکەرانی خۆی هەڵنەبژاردووە. ئەو سیاسییانە لەگەڵ جیابیرکەرانی خۆی هەڵس‌وکەوت ناکات. چاوە خاوەن تیۆرییەکی رامیاریی نییە بۆئەوەی لە کۆبوونەوەی حیزبیدا پێشکەشی ئەندامانی حیزبەکەی بکات. ڕێک لە مێتۆدی شەعبان جەعفەری چەقۆکێشی شای ئێران و تەییبی حاجی رەزایی کەڵک وەردەگرێت کە لاتی تەڕەباری باشووری تاران بوو. مرۆڤێکی سیاسیی دەبێ چارەسەرییەکی زانستیی بۆ پرسەکان بدۆزێتەوە. ئەوە کە چما نەتەوەییبوونی کورد لای ئەوان وەک پرس دێتە ئەژمار، باسێکی جیایە. وای دادەنێین کە وەکی پرس بێتە ئەژمار، بەڵام چاوە لە جیاتی ئەوە کە وەک سیاسەتوانێکی ژیر لە ڕێگەی کۆڕ و نووسین‌ەوە هەوڵ بۆ ڕۆشەنگەری کۆمەڵگای کوردیی بدات، کۆمەڵێک ئەندامی حیزبەکەی هان دەدات بۆئەوەی لە مێتۆدێک کەڵک وەربگرن کە تەنیا ناوی لۆمپەنیزمی لێ دێتەوە. سەرنج بدەن کە چاوە بۆ ئەندامانی حیزبەکەی خۆشی دڵسۆز نییە و بەرپرسیارانە لەگەڵ ئەوانیش هەڵسوکەوت ناکات. کەسێک کە کۆبوونەوەی ئەندامانی حیزبەکەی بەڕێوە دەبات و قسەیان بۆ دەکات، دروست وایە کە ئاستی فام و تێگەییشتنی بیسەرانی خۆی بەرز بکاتەوە، نەک ئەوە کە فێری بێ‌ئەدەبیی و جنێودانیان بکات.\nچاوە مێتۆدێک بەرانبەر کوردە نەتەوەییەکان پێشنیار دەکات کە شەڕ دەنێتەوە. یەک لە هۆکارەکانی بوونی زانستی سیاسیی ئەوەیە کە ڕێگەی ئاشتیخوازانە و دیپڵۆماتیک بۆ پرس و کێشەی جۆراوجۆر بدۆزرێتەوە. مرۆڤی سیاسیی بەرپرسیارەتییەکی مەزنی لەئەستۆیە. گەر سیاسەتوان و سیاسەت نەبێت، کێشەکان لە ڕێگەی نادروست و شەڕ چارەسەر دەکرێن. شەڕ لە جیهانی ئەمڕۆدا دوا ئاڵتێرناتیڤە و بەر لە شەڕ ڕێگەی دیالۆگ و دیپڵۆماتیک بەکاردەهێندرێت. ئاراستەکردنی جنێو و بێڕێزیکردن بە کەسایەتییە کاریزماتیکەکانی کورد لە لایەن زۆربەی ئەندامانی کۆمەڵگای کورد، قین و تووڕەیی دەنێتەوە. چاوە ڕێگەیەکی سیاسیی هەڵنابژێرێت. ڕێک ڕۆڵی موحەممەد رەزا پەهلەوی دەگێڕێت و شەعبانەکان لە گیانی خەڵک بەردەدات.\nکەسێک کە خاوەن ئێتیک بێت و لەگەڵ ئێتیک لە سیاسەتدا ئاشنا بێت، هیچکات بۆ سەلماندنی بەحەقبوونی خۆی یان ڕێبازەکەی پەنا بۆ مێتۆدی ناشرین و غەیری ئەخلاقی نابات. جنێودان لە دۆخێکی نالەباردا، بە شێوەیەکی تایبەت و بە لەبەرچاوگرتنی هۆکارەکانی نالەباربوونی دۆخ و هۆکاری لەدەستچوونی کۆنترۆڵ لە لایەن جنێودەرەوە دەخرێتە بەر باس، بەلام کاتێک کە سیاسەتوانێک لە دۆخێکی هێمن و ستاندارد دا جنێو وەک مێتۆد و کەرەستەی بەرەوپێشچوونی کار پێشنیار دەکات، سنووری ئەخلاق دەبەزێنێت. ئەخلاق لەم کارەی چاوەدا لە لایەنی دیکەشەوە خەوشەدار بووە. بۆ وێنە یەک لەو کەسانەی کە چاوە بێڕێزی پێ کردووە، قازی موحەممەدە. قازی موحەممەد لە پێناو سوێندێک کە لە ڕۆژی ڕاگەیاندنی دەوڵەتی سەربەخۆی کوردستان‌دا دای، گیانی خۆی دانا. ئەو زۆر بە سانایی دەیتوانی وەک پیشەوەری دەستی کچێکی لەباری حاجیاڵیکەندی بگرێت و وەدووی مەیلە شەخسییەکانی کەوێت، بەڵام بەهۆی ئەوە کە دەیزانی نەمانی ئەو لە کوردستان دەبێتە هۆی کوشتاری خەڵکی سیڤیلی کورد، هەربۆیە پێشوازیی لە مەرگ و سێدارە هەڵبژارد. تۆی خوێنەر واز لە هەست و سۆز بهێنە. بۆ چەند چرکەیەک وابزانە کورد نی. سەرکردەیەک بهێنە بەر چاوەکانت کە بۆ پاراستنی خەڵکی سیڤیل، خۆی قوربانی کردووە. گەلۆ ئەخلاقی‌یە سیاسەتوانێک جنێو بەو کەسە بدات کە خۆی قوربانی خەڵکی سیڤیل کردووە؟ کەسێک کە خۆی دەکاتە قوربانی خەڵکی دیکە، لە هەر مەکتەب و کولتوورێکدا جێگەی ڕێزە. قازی موحەممەد بەم هەڵوێستە مێژووییەی خۆی، جێگەیەکی تایبەتیی لە دڵی خەڵکدا بەدەست هێناوە. لێرە وەکی گوتم بیر لە کوردبوونی خۆتان مەکەنەوە. بیر لەوە بکەنەوە کە ئەو خەڵکە کە قازی موحەممەدیان خۆش دەوێت، کارێکی دروست دەکەن یان نادروست؟ چلۆن دەکرێت بێڕێزی بە هەڵبژاردەی خەڵک بکرێت؟ مەگەر ئامانجی سیاسەتوان گەیاندنی تاکی کۆمەڵگا بە بەختەوەریی نییە؟ ئێ کاتێک خەڵکی کورد هەڵبژاردەی خۆیان هەیە و حەز لە قازی موحەممەد دەکەن، چلۆن سیاسەتوان ڕێگەی بێڕێزیی بە هەڵبژاردەی خەڵک هەڵدەبژێرێت؟!\nچاوە بێ‌ئەخلاقانە لەگەڵ قازی موحەممەد هەڵس‌وکەوت دەکات. گەر قازی موحەممەد لە ژیاندا مابا و لە پێناو بەرژەوەندی و پاراستنی خەلکی کورد شەهید نەببا، ئاسایی بوو کە بەرگرییکردنی قازی موحەممەد بە خۆی بسپێرین، بەڵام چاوە وەک شاعیرێکی هەستناسک و سیاسەتوانێکی ڕادیکاڵ جنێو و بێڕێزی ئاراستەی کەسایەتییەک دەکات کە جگە لە خزمەت هیچ شتێکی دیکەی بەرانبەر کورد و کوردستان نەبووە.\nخەباتی هەرکام لە سەرکردەکانی نەتەوەیی کورد جێگەی باس و شرۆڤەیە و هەوڵدانی هەر مرۆڤێک بۆ مسەوگەرکردنی ئاسایش و بەختەوەریی کورد جێگەی ڕێزە. چاوە مشوور ناناسێت. نازانێت ڕێز و ئەخلاق لە کام کانیاو سەرچاوە دەگرێت. مرۆڤ سەری سووڕ دەمێنێت کە چلۆن شاعیرێک کە دەتوانێت هەست ببزوێنیت، دەتوانیت تا ئەو ڕادەیە دڕەندە بێت کە بە بێویژدانیی هێرش و بێڕێزی بکاتە سەر ئۆجەلانێک کە بە شێوەیەکی تێڕۆریستی‌یانە لە زیندان کراوە؟!\nیەک لە فاکتەرە گرنگەکانی هەڵسەنگاندن بۆ سالمپێناسەکردنی نووسین و لێدوان ئەوەیە کە خەڵک یان گرووپیکی دیاریکراو تووڕە نەکرێت. چاوە بە ئانقەست گرووپیکی دەستنیشان کردووە. ئەو سیلەی لە کوردە نەتەوەییەکان گرتووە. ئەمە هەدەفدارە. ئامانج هەڵبژێردراوە. ڕێک وەک ئەو گرووپەی کە تەلعەت پاشای ترک هەڵیبژارد. دروست وەک برەیویکی بکوژی گەنجانی بێتاوانی نەروێژی سەر بە حیزبی کرێکاران. چاوە گرووپێکی دەستنیشان کردووە کە هێرشیان بکرێتە سەر. کەرامەتیان بشکێندرێت و فاکتەرە پیرۆزییەکانیان سووک بکرێن. تەنیا سیاسەتی حیزبگەلێکی دەگمەن و دیار لە مێژوودا توانیویانە خۆ لەم کارە قێزەونە بدەن کە بە تایبەتیی خەسار بە گرووپیکی دەستنیشانکراو بگەیەنێت.\nچاوە لەسەر قازی موحەممەد، شێخ مەحموود، ئۆجالان و باقی ئەو سەرکردانەی جنێویان پێ دەدات هیچ ڕەخنەیەکی دیاریکراوی نییە. ئەو لێکدانەوە لەسەر نادروستبوونی ڕێبازی فکری ئەوان یان مێتۆدی خەباتیان ناکات. ئەو بە شێوەیەکی ڕاستەوخۆ تێڕۆڕی کەسایەتیی سەرکردەکانی کورد دەکات. جنێو، کەرامەتشکاندن و بێحوڕمەتکردنی ئەو سەمبولانەی کە لە فاکتەرەکانی یەکگرتوویی نەتەوەی کورد دەژمێردرێن، ڕێک ئەو کارەیە کە چاوە کردوویە. چاوە ئامانجی تێڕۆڕی خۆی دیاری کردووە. مێتۆدی تێڕۆڕی شی کردووەتەوە و بەڕێوەبەرانی تێڕۆڕی بۆخۆی بە شێوەیەکی ڕاستەوخۆ بەرەو کردەوەی تێڕۆڕیستی هان داوە. کاری سیاسەتوان دژایەتیی تێڕۆڕە نەک بلاوکردنەوەی فەرهەنگی تێڕۆڕ و پەروەردەکردنی تێڕۆڕیست.\nئاساییە کە کەسانێک تا ئێستا لە ڕووی نائاگاهی و لەبەر ئەوە کە ناتوانن دەرکێکی ورد و دروستیان هەبێت، بە جۆرێک پاساویان بۆ ئەم کارەی چاوە هێناوەتەوە یان بەرگرییان لێ کردووە، بەلام چەتوونە پاش ئەم ڕوونکردنەوەیە کەسێک ئەمەندە بوێر بێت کە دیسان پاڵپشتیی لە چاوە بکات.\nچاوە دەبێ داوای لێبوردن بکات.\n٦ی ٥ی ٢٠١٦ی زایینیی\nسەرچاوە، بەڵگە و پەڕاوێز\n بروانە بەستەری ڕادیۆ دەنگی ئەمەریکا کە لەوێ خۆی وا ناساندووە.\nلە پەڕاوێزی جنێوەکانی فاتیح شێخولئیسلامی – چاوە (ژمارە یەک)\nچالاکییەکانی کەسێکی سیاسیی، کاریگەریی ڕاستەوخۆ و ناڕاستەوخۆ لەسەر ژیانی هەر تاکێکی کۆمەڵگادا دەنێت، هەربۆیە هەمووکەس مافی ئەوەی هەیە لە چالاکییەکانی وردبیتەوە. ئەمڕۆ ئاگادار کرام کە کاتی خۆی سەرکردەی مرۆڤدۆست، ئازادیخوازی بە ورە، گیانبەخت کاک فواد موستەفا سۆڵتانی لەسەر چاوەی شاعیر و فاتیح شێخولئیسلامی‌ی سیاسەتوان قسەیکردبوو و فەرمووبووی کە چاوە (فاتیح شێخولئیسلامی) هاوکاریی <<ساواک>>ی شای ئێرانی کردبوو.\nبڕواننە: مباحث کنگرە اول کومەلە، پاییز ١٣٥٧، ویراستاران ملکە مصطفی سلطانی و ساعد وطن‌دوست، ص ٧٩\nئەم سەرچاوەیە دەتوانن لەم بەستەرە هەتاهەتاییەی ژێرەوە بخوێننەوە.\nلە پەڕاوێزی جنێوەکانی فاتیح شێخولئیسلامی – چاوە (ژمارە دوو)\nڕێکەوتی ٣٠ی ٩ی ٢٠٠٣ی زایینیی، پاش ئەوە کە فاتیح شێخولئیسلامی بێڕێزییەکی زۆری بە هونەر، زمان، جل و چەند فاکتەرێکی دیکەی هێمای ئێتنیکی و نەتەوەیی کوردەکان کردبوو، ناسر رەزازی هەڵوێستی خۆی لە نامەیەکدا دەربڕیبوو. بەهۆی ئەوە کە هەڵوێستی رەزازی ڕێک لەسەر بێڕێزییەکانی فاتیح (چاوە) بە کۆمەڵێک فاکتەری بەهاداری نەتەوەی کوردن، هەربۆیە بە دروست زانرا کە ئەم نووسینەی ناسر رەزازی لێرە دابندرێت، بۆئەوەی خوێنەر ئاگاداری زنجیرەواربوونی ئەم سیاسەتە نامرۆڤییە بن کە لە لایەن چاوەی شاعیر و سیاسەتوانەوە بەڕێوەدەچێت. وەک لە پەڕاوێزی ژمارە یەکەمدا ئاماژە بە سەرچاوە کراوە کە چاوە لە لایەن گیانبەخت فواد موستەفا سوڵتانی‌یەوە بە هاوکاری ساواک ناودێر کرابوو، لەم نووسینەی ناسر رەزازی زۆرتر پێداگریی لەسەر ئەم خاڵە کراوە. ڕوونتر بێژم کە ناسر رەزازی زانیاری وردتر و زۆرتر لەسەر پێشینەی سیاسیی چاوە بە خوێنەر دەدات.\nتێبینی: ناسر رەزازی شارومەندێکی سویدە و گەر هەرکام لە دەربڕینەکانی لەم نووسینەدا بوختان بوایەن، لەگەڵ قانوون و دادگا بەرەوڕوو دەبۆوە. بۆ خوێنەری نێوخۆی نیشتمان گرنگە ئەمە باسبکرێت کە بەرەوڕوونەبوونەوەی ناسر رەزازی لەگەڵ قانوون لەسەر بڵاوکردنەوەی ئەم نووسینە پێنج لاپەڕەییە، نیشانەی ملکەچیی فاتیح شێخولئیسلامی سیاسەتوان و شاعیرە بۆ ڕاستبوونی ئەو زانیارییانە کە رەزازی لەم نووسینەدا تۆماری کردووە.\n١٤ی ٥ی ٢٠١٦ی زایینیی\nلاپەڕەی ژمارە یەک لە نووسینی ناسر رەزازی\nلاپەڕەی ژمارە دوو لە نووسینی ناسر رەزازی\nلاپەڕەی ژمارە سێ لە نووسینی ناسر رەزازی\nلاپەڕەی ژمارە چوار لە نووسینی ناسر رەزازی\nلاپەڕەی ژمارە پێنج لە نووسینی ناسر رەزازی


وێبینارێک لەسەر پرسی سەرکوتی چالاکانی مافی مرۆڤ لە کوردستان و ئێران بەڕێوە چوو\n17:38 - 25 سەرماوەز 2720\nهاوکات لەگەڵ ٧١ـەمین ساڵوەگەڕی جاڕنامەی گشتیی مافەکانی مرۆڤ و خستنەدەنگدانی بڕیارنامەیەک لە کۆڕی گشتیی نەتەوەیەکگرتووەکان لە نیۆیۆرک لەسەر پێشێلکارییەکانی مافەکانی مرۆڤ لە ئێران، ڕۆژی دووشەممە ١٤ی دێسامبری ٢٠٢٠ هاوپەیمانیەتیی "ئیمپەکت ئیران" کە کۆمەڵەی مافی مرۆڤی کوردستان- ژنێڤ یەکێک لە ئەندامانی پێکهێنەریەتی، وێبینارێکی بەڕێوە برد.\nکۆنفڕانسەکە لەسەر پرسی سەرکوتی تێکۆشەرانی مافی مرۆڤ لە ئێران بە بەشداریی دوو ڕێپۆرتێری نەتەوەیەکگرتووەکان، "جاوید ڕەحمان" بۆ پرسی مافەکانی مرۆڤ لە ئێران و خاتوو "ماری لاولۆر" بۆ پرسی سەرکوتی تێکۆشەرانی مافەکانی مرۆڤ و هەروەها چەندین چالاکی ناسراوی مافەکانی مرۆڤ لە ئێران بەڕێوە چوو.\nکۆمەڵەی مافی مرۆڤی کوردستان – ژنێڤ، وتارێک لە سەر پرسی سەرکوتی چالاکانی مافەکانی مرۆڤ لە کوردستان و هەروەها پێکهاتە نەتەوەیی و ئایینییەکان پێشکەش کرد.\nدەقی وتارەکەی کۆمەڵەی مافی مرۆڤی کوردستان – ژنێڤ کە لەم کۆنفڕانسەدا پێشکەش کراوە، بەم چەشنەیە:\nسەرەتا، زۆر سپاس بۆ ڕێکخستنی ئەم کۆنفڕانس ــ وێبینارە و جێگای خۆشحاڵییە بۆ ئێمە، لێرە بەشدار دەبین و دەتوانین تیشک بخەینە سەر هەندێک لەو بەرهەڵست و ئاڵنگارییانەی کە تێکۆشەرانی گەلی کورد و پێکهاتە نەتەوەیی و ئایینییەکان، ڕووبەڕووی دەبنەوە لە کۆماری ئیسلامی ئێران.\nدیارە بەداخەوە، ستەم و سەرکوت و توندوتیژی دژی تێکۆشەرانی پێکهاتە نەتەوەیی و ئایینییەکان، بەشێکی سەرەکیی باسیی ئەوڕۆیە.\nبەڵام پێش تیشک خستنە سەر هەندێک لەو پێشێلکاری و ئاڵنگارییانە، پێم خۆشە کورتە باسێک پێشکەش بکەم لەسەر ڕەوشی ستەم دژی گەلی کورد، چونکە سەرکوت لە کوردستان باشترین وێنەی سەرکوت دژی پێکهاتە نەتەوەیی و ئایینییەکان لە تەواوی ئێران نشان دەدات.\nدیارە بۆ ئێمە گرینگە کە ئەو ڕاستییە بخەینە بەرچاو کە ئێران وڵاتێکی فرەنەتەوە و فرەئایینە و پێکهاتووە لە هەندێک نەتەوەی گەورە وەک: کورد، فارس، بەلووچ، تورکمەن، ئازەری و عەرەب، بەڵام سیستمی دەسەڵاتداری تەنیا لەسەر سیاسەتی یەک وڵات، یەک نەتەوە، یەک زمان و یەک مەزهەب بەڕێوە دەچێت.\nسەرچاوە و سیاسەتی سەرکوت و توندوتیژی دژی گەلی کورد و پێکهاتەکانی دیکەی ئێران دەگەڕێتەوە بۆ سەرەتای دروستبوون و ماهییەتی کۆماری ئیسلامی.\nلە ١٩ی ئاگۆستی ١٩٧٩، ئایەتوڵڵا خومەینی، لە ڕاگەیندراوێکی ئاگرین و دژی ئینسانیدا، فتوایەکی ئیسلامی دژی گەلی کورد دەر کرد و خەڵکی کوردی وەک دژەئیسلام و دژەشۆڕش ناوزەد کرد. ئەوەش تەنیا بە خاتری داواکارییە ڕەواکانیان بۆ دامەزراندنی وڵاتێکی دێموکرات و سێکولار لە ئێران. لەو ڕێکەوتەوە، کوردەکانی ئێران قوربانیی هەموو وتار و سیاسەتی توندوتیژیی کۆماری ئیسلامی و میدیاکانی ئێرانن و لە هەر بەشدارییەکی سیاسی و گشتیی وڵات بێبەشن و وەک دوژمن سەیر دەکرێن.\nلە کرداردا، زیاتر لە ٥٠ لەسەدی زیندانییانی سیاسیی ئێران کوردن و کۆماری ئیسلامی، سیاسەتی سەرکوتی دژی گەلی کورد بە گوتاری توندوتیژ و نفرەتهێنەر تەوجیهـ دەکات. دیارە، هەموان دەزانین کە پێش ئەنجامدانی ترسناکترین کۆمەڵکوژی و ژینۆسایدەکانی ئەم سەدەیە، ستەمکاران، کەڵک لە گفتمانی نفرەتهێنەر و توندوتیژ وەردەگرن. لە سەرەتای ساڵی ٢٠٢٠ ، زیاتر لە ٥٠٧ هاوڵاتیی کورد زیندانی کراون و ١٣٨ کەسیان بە زیندانیی درێژخایەن بە تاوانی ناڕاستی مەترسی لەسەر ئەمنییەتی میلـلی مەحکووم کراون لە کاتێکدا، ئەوان تەنیا تێکۆشەری مافە مەدەنی و سیاسییەکانی گەلی کوردن.\nبۆ وێنە، خاتوو "زارا محەممەدی" مامۆستای دڵخوازی زمانی کوردی، بە ١٠ ساڵ زیندان مەحکووم کراوە، بەڵام تەنیا تاوانی ئەو، وتنەوەی وانەی زمانی کوردییە. لە کاتێکدا، کۆماری ئیسلامی سەرکوت و سەرکۆنەی زمان و تێکۆشەرانی کولتوری کورد دەکات، دەوڵەتی ئێران، لە بودجەی ساڵی ٢٠٢١، ٤٦ میلیارد تمەنی تەرخان کردووە بۆ ناوەندی کولتوری زمانی فارسی. وەک هەمووان دەزانن، زمانی فارسی، زمانی ئیداری و فەرمی و هەروەها زمانی خوێندنە. ئەوەش نموونەیەکی زیندووی سیاسەتی سەرکوت و هەڵاواردنی کۆماری ئیسلامییە دژی پێکهاتە نەتەوەیی و ئایینییەکان لە ئێران.\nهەروەها، زۆر پێویستە باسی ئەوە بکەم کە زیاتر لە ٥٥ لەسەدی کۆی ئێعدامە سیاسیەکان لە ئێران کوردن، لە سەرەتای ساڵی ٢٠٢٠، ٧ زیندانی سیاسی لە ئێران لە سێدارە دراوە، کە چواریان بەڕێزان "هدایەت عەبدوڵڵاپوور"، "مستەفا سەلیمی"، "سابیر شێخ عەبدوڵڵا" و "دیاکۆ ڕەسووڵزادە" بوون. ئەمە لە کاتێکدایە کە خەڵکی کورد تەنیا ١٣ لەسەدی خەڵکی ٨٠ ملیۆنیی ئێران پێک دەهێنێت.\nهەروەها لە سەرەتای ساڵەوە، دادگای باڵای ئێران سزای لە سێدارەدانی بۆ ١٠ زیندانیی سیاسی وعەقیدەتیی کورد پشتڕاست کردووەتەوە و لە مەترسیی جیددی لە سێدارە دان. هەر لەو ماوەیەدا، ٢٢٥ هاووڵاتیی کۆڵبەری کورد بوونەتە قوربانیی کوشتنی وەحشییانە و هەڕەمەکیی دەوڵەتی ئێران.\nپێش کۆتایی هێنانی باسەکەم، بە پێویستی دەزانم کورتە ئاماژەیەک بکەم بە دەستووری بنەڕەتیی ئێران کە دەستوورێکی دژە پێکهاتە نەتەوەیی و ئایینییەکان، دژە ژن و دژە منداڵە.\nسەرەتا، خوێندنەوەی دەستووری ئێران ئەشکەنجەی ڕۆحییە، مادەی ١ شتێک دەڵێت و مادەی ٢ ڕەتی دەکاتەوە. بۆ وێنە بەپێی مادەی ١٩ی دەستووری بنەڕەتیی ئێران، هەموو ئێرانییەکان، بێ لە بەرچاوگرتنی پەیوەندیی ئیتنیکییان، وەک یەک، لە هەموو مافێک بەشدار دەبن.\nبەڵام مادەکانی ١، ٤، ١٢ و ١٥ ی هەمان دەستوور دەڵێت کە تەنیا مەزهەبی شیعەی ١٢ ئیمامی، مەزهەبی فەرمیی وڵاتە و دەبێ هەموو یاساکان لە سەر ئەساسی مەزهەبی شیعە بێت و تەنیا زمانی فارسی، زمانی ڕەسمیی وڵاتە.\nلە ئەنجامدا، دەتوانین بڵێن کە ئەندامانی پێکهاتە نەتەوەیی و ئایینییەکان بە تایبەت کورد، بەلووچ و بەهایی لە هەر چەشنە بەشدارییەکی سیاسیی وڵات بێبەشن. لە چوار دەیەی ڕابردوودا، هیچ هاوڵاتییەکی کورد یا بەلووچ یا بەهایی، هیچ پۆستێکی گرینگی لە دەوڵەتی ناوەندی بەر نەکەوتووە و تەنانەت ڕێگە نەدراوە هاوڵاتییەکی کورد ببێت بە یەکێک لە پارێزگاری چوار پارێزگاکانی کوردستان.\nلە کۆتاییدا، ئیجازەم پێ بدەن کە لەم دەرفەتە کەڵک وەربگرم و سپاسی بەڕێز "جاوید ڕەحمان"، نوێنەری نەتەوەیەکگرتووەکان بۆ ئێران، دەفتەری کۆمیساریای بەرزی مافەکانی مرۆڤ و هاوکارانم لە هاوپەیمانی "ئیمپەکت ئیران" بکەم بۆ تیشک خستنە سەر پێشێلکارییەکانی مافی مرۆڤی پێکهاتە نەتەوەیی و ئایینییەکان لە ئێران.\nکۆمەڵەی مافی مرۆڤی کوردستان- ژنێڤ


دڤێت ئەم کورد ئێدی بێژینە ڤی ھش و مەنتقێ سییاسی بەسە ! - دارکا مازی\nدڤێت ئەم کورد ئێدی بێژینە ڤی ھش و مەنتقێ سییاسی بەسە !\nدۆزا کورد و کوردستانێ دۆزەکا نەتەوی یە، دۆزێن نەتەوەتی ب گشتی ب ستراتەژی و ب یەکیتییێن نەتەوی ڤە سەرکەفتینە.!\nلێ ھەزار مخابن، د ھش و مێژویێن سییاسەتا مە کوردان دا، پۆلیتیکا یەک گرتنێ نینە و دڤێت ئەم کورد ڤێ راستییا خوە قەبوول بکەین.\nگەلەک کەس ڤێ رەوشێ ب لاوازبوونا ھەستێن نەتەوی ڤە گرێددەن، لێ ئەڤە نە راستە. د ناڤ کوردان دا ھەستێن نەتەویی یێن خورتن، کوردان بەدەلێن مەزن دان. شکەستنا سەرھلدان و بەرخوەدانێن کوردان، ژ بێ تفاقییا ناڤ کووردان بوویە و ئەڤ راستییە ئێدی ناهێتە ڤەشارتن. ئیرۆ ژی ئەڤ رەوشا سییاسی د ناڤ کوردان دا بەردەوامە و فەیلەسۆفێ مەزن یێ نەمر ئەحمەدێ خانی ژی ئەڤ راستیا مە کوردا ئانییە زمان.!\nئەڤ رەوشە تەنێ ل باکوورێ کوردستانێ نینە و ل ھەرچار پارچێن کوردستانێ ھەیە، کێم و زێدە ژ ھەڤ جودا نینە.\nئەم بێنە سەر رەوشا باکوورێ کوردستانێ؛\nل باکور کوردان بەدەلێن مەزن دان و ددەن، لێ مخابن گاڤا ئەم ل ئانجامێن سیاسی دنێرین، چ دەستکەفتەکێ کوردا یێن سییاسی نینە. “وەکو قیتارەکا ل سەر خەتێ دهێت و دچیت، تەنێ مرۆڤ لێ سوارببن و پەیا ببن” سیاسەت قالبەکێ مەکانیکی نینە، ل گۆر شەرت و مەرجان دڤێت خوە بگوھریت.!\nھەتا کەنگی دێ ب ڤی رەنگی بەردەوام بیت، ما ئێدی نە بەسە ؟\nدڤێت ئەم ب دەنگەکێ بلند ڤە بێژن ئێدی بەسە !!!\nسییاسەتا باکور، 95% ل سەر رەخنە کرنێ ڤە دهێتە مەشاندن. سەدەمێ وی ژ نە گوھارتنا سییاسی و بێ ئالتەرناتیفبوونێ یە.\nھەدەپە/ پەکەکە ل جھێ کو خوە بگوهرن، حکومەتا ئاکەپێ رەخنە دکەن و پارتی و رێخستنێن کوردان یێن دی ژی ھەدەپە/پەکەکە رەخنە دکەن. ب گرانی رۆژەڤا سییاسی ل باکورێ کوردستانێ بێ ئالتەرناتیفە…\nستراتەژییێن ھەدەپێ/پەکەکێ “کۆمارا دەمۆکراتیک” و دەمۆکراتیک کرنا ترکییا وەک ستراتەژیا سییاسی کرییە ئارمانج، ل گۆر وێ ئارمانجێ “یەکیتی و رێکەفتنا“ دکەت. لێ ل سەر ستراتەژیێن وەھا پۆلیتیکەک نەتەوی و یەکیتی د ناڤبەرا کوردان دا پێک ناهێت…\nداخوازا یەکیتیا کوردان، ژ بۆ “خاپاندنا” ئالیگرا نە، ژ بەر کو ھەژمارەک مەزن کوردێن ئالیگرێن ھەدەپێ، ژ وێ پێڤاژۆیا سییاسی نە رازینە. ژ بۆ کو وان ئالیگران کو خۆدان ھەستێن نەتەوی نە ل دەر-دۆرا خوە راگریت، ھەروھا بانگێن یەکیتییان دکەت، لێ ئەڤ داخوازە ھەموو ژ بۆ پرۆپاگاندایێن سییاسی نە…\nپارتییێن کوردان یێن دی، ھەر چەند فەدەراسیۆن و مافێن چارانووس کربنە پرۆگرامێن خوە، لێ پراکتیک و پۆلیتاکا وان ژ ھەدەپێ جوداتر نینە. دبیت کو ھندەک بێژن “چاوا دبیت ئەم و ھەدەپە وەک ھەڤ بین”؟ بەلێ، پرانی-پۆلیتیکا ھەموو پارتییێن کوردان یێن باکور د چارچۆڤێن “یاسایێن” دەولەتێ دا پۆلیتیکایێ دکەن. ئارمانجا وان، ب رێیا پەرلەمانێ ترکا ڤە بۆ گوهارتنا دەستوورا بنگەھییە و ب دەستخستنا مافێن وەک ھەڤیێ یە. ب کورتاسی پۆلیتیکا پاریتی و رێخستنان ئەڤەیە.\nھەروھا د پۆلیتیکا ڤان دا یەکیتییەکا نەتەوی نینە. یەکیتییا نەتەوی، ب داخوازێن ل سەر “مەدیایا جڤاتی” ڤە دروست نابن. ھەگەر رێخستنەک د پۆلیتیکا خوە یا یەکیتییێ دا جدی بیت، دێ بۆ یەکیتییێ کۆمسییۆنەکا یەکیتییێ و دیالۆگێ ئاڤا کەت و دەست ب ھەڤدیتنان کەت. لێ پرانییا پارتی و رێخستنان داخوازێن وان ژ بۆ یەکیتییێ، وھایە: “وەرن د ناڤ پارتییا مە دا جھ بگرن و ئەم ب ھێز ببین، کو بۆ یەکیتییان رۆلەکێ بگێرین”؟\nلێ مخابن ئەڤ پارتی و رێخستنە دەما کو ب ھێز بوون ژی نەکاریبوون یەکیتییێن بەردەوام ئاڤا بکرانا. سەدەما لاوازبوونا وان ژ پۆلیتیکا وان یا رێخستنی دهێت و پەیدابوویە، نە کو د جڤاکی دا ھەستێن نەتەوی لاوازن، یان ژی ژێ دوور کەتنە. بەرەڤاژی ئیرۆ ھەستێن نەتەوی د جڤاکا کورد و کوردستانێ دا خورت و ب ھێزە، خواندن و پێشکەتن د جڤاکا کورد و کوردستانێ دا گەلەک پێشکەتییە.\nگاڤا پارتی و رێخستن ل گۆر بەرژەوەندییێن نەتەوی پۆلیتیکایێ نەمەشینن، جڤاک پشتگرییێ لێ ناکت، ئەڤە ب تەنێ د ناڤ کوردان دا وەھا نینە و کێم-زێدە ل ھەموو وەلاتان وھایە.\nل وەلاتەکێ وەک کوردستانێ کو ھاتییە داگیرکرن، ھەموو مافێن مرۆڤان و سییاسی ھتد، کو ھاتینە قەدەغە کرن، سییاسەت کرن ئاسان نینە. لێ د سەردا ژی کو سیاسەت بەرژەوەندییێن گەلی پشتگوھ بکەت و دووری بەرژەوەندییێن نەتەوێ سییییاسەتێ بکەت، ئەنجام ژی دێ وەک ئیرۆ بن.!\nسییاسەت ژ بۆ چارەسەر کرنا پرسگرێکێن جڤاکی دهێتە کرن، گاڤا کو سییاسەت ژ ڤان ئارمانجان دوور کەت، هەلبەت دێ لاواز بیت. ئیرۆ خواستەک و بەرژەوەندییێن گەلێ کوردستانێ، پێدڤی ب یەکیتیەکا نەتەوی و پۆلیتیکایەکا نەتەوی ھەیە. گاڤا کو سییاسەت بەرپرسییارییا خوە جێبەجێ نەکەت، دێ جڤاک ژی ژ سییاسەتێ دوور کەڤیت. گەڤا ھێزێن کوردستانێ وەک لایەنەکێ کوردستانێ یەکیتییەکێ ئاڤا بکەن، دێ باندۆرا وان ل سەر پارتییێن ترکان و حکومەتا ترک زێدە بیت، ھەروەھا د ئاستا نەڤنەتەوی دا ژی دێ زێدەتر هاریکاریێ وەرگرن.!\nگەڤا کو یەکیتی د ناڤبەرا پارتی و رێخستنێن کوردستانێ دا نەبیت، دێ وەک پارتییێن ترکان، نیقاشان ل سەر پۆلیتیکا دەستھلاتدارییا ترکا کەن و داوییێ دا بەهرا کوردان دێ زلم بیت.\nئێدی بەسە، دڤێت ئەڤ پۆلیتیکا کوردان بێتە گوھارتن !!!\n8ی گۆلانا 2021


بیزۆس لە یەک شەودا 13 ملیار دۆلار قازانجی کرد\nبە خەودا بوو!\n2020.07.21 - 23:31\nجيف بيزوس، خاوەنى دامەزراوەى ئەمازۆن كە دەوڵەمەندترين پياوى جيهانە تەنها بە يەك شەو 13 مليار دۆلار چووە سەر سامانەکەى و ژنەكەى پێشووشى نزيكەى پێنج مليار دۆلارى دەستكەوت.\nئاژانسى بلومبێرگى ئەمريكى بڵاويكردەوە، شەوى ڕابردوو دووشەممە، 20ی تەموزی 2020، پشكەكانى دامەزراوەى ئەمازۆن 7.9% بەرزبوونەتەوە ئەوەش زۆرترین بەرزبونەوەيە لە كۆتايى ساڵى 2018ەوە تائێستا، ئەم بەرزبوونەوەش هيواى زياترى بە بازاڕى کڕین و فرۆشتنی ئەلیكترۆنى بەخشيوە.\nباس لەوەشكراوە، تەنها لەساڵى 2020دا، بيزوس 74 مليار دۆلارى دەستكەوتووە بەوەش كۆى گشتى سامانەكەى گەيشتوەتە 189 مليار و 300 مليۆن دۆلار، ئەوەش سەرەڕاى ئەوەى ئابورى ئەمريكا بە خراپترين پاشەكشەدا دەڕوات لەساڵى سيەكانى سەدەى ڕابردووەوە.\nلەئێستادا خاوەنى دامەزراوەى ئەمازۆن سەروەتەكەى گەورەترە لە نرخى بازاڕى كۆمپانياى زەبەلاحى "McDonald's Corp" ياخود "Nike" يان "Exxon Mobil Corp".\nبلومبێرگ ئەوەشى ئاشكرا كردووە، هەروەها "ماكينزى" ژنى پێشووى بيزوس تەنها شەوى دووشەممە بڕى چوار مليار و 600 مليۆن دۆلار چووەتە سەر سامانەكەى، بەوەش لە ليستى دەوڵەمەندترين كەسايەتيەكانى جيهاندا چووەتە پلەى 13يەم.\nتەنها ئەم دوو كەسايەتيە قازانجى زۆريان نەكردوە و كۆمپانيا گەورەكانى بوارى تەكنەلۆژيش سەروەتێكى زۆريان كۆكردووەتەوە ئەمساڵ، ئەوەش زۆرى بەهۆى مانەوەى خەڵك لە ماڵەكانيان.\nمارك زوكەربێرگ دامەزرێنەرى كۆمپانياى فەيسوك ئەمساڵ 15 مليار دۆلارى دەستكەوتوە، ئەوەشە سەرەڕاى ئەوەى بەهۆى سياسەتەكانى تۆڕە كۆمەڵايەتيەكەوە بەرامبەر پۆست و وتارە ڕەگەزپەرستييەكان چەندين كۆمپانياى گەورەى جيهانى ڕيكلامەكانيان لە فەيسبووك ڕاگرتووە.\nجەمیل بایک هۆشداریدەدات: راپۆرت دژى پەکەکە ئامادەکراوە تا پێشکەشى پەرلەمانى کوردستان بکرێت\n2020.08.08 - 11:28


ترامپ بەڵێن دەدات درێژە بە شەڕی هەڵبژاردن بدات\nرۆژی چوارشەممەی رابردوو سەرۆک دانۆڵد ترامپ پەیمانیدا درێژە بە شەڕی خۆی بدات بۆ سەرەوژێرکردنەوەی سەرکەوتنی جۆو بایدنی سەرۆکی هەڵبژێردراو لە هەڵبژاردنی مانگی رابردووی سەرۆکایەتی لە کەیسێکی نوێی لە دادگای باڵای وڵاتدا ، دوای ئەوەی دادگای باڵا هەوڵێکی سەرۆکی رەتکردەوە بۆ پوچەڵکردنەوەی سەرکەوتنی سەرەکی جۆو بایدن لە ستانی جێی ململانێی توند لە پەنسیلڤانیای رۆژهەڵاتی ئەمەریکا.\nدادگای باڵا لە فرمانێکی رۆژی سێ شەممەی رابردوودا، داوایەکی کۆمارییەکانی پەنسیلڤانیای رەتکردەوە بۆ پوچەڵکردنەوەی 81 هەزار دەنگی سەرکەتنی بایدن لە ستانەکەدا ، ئەمەش یەکەمین جاربوو داداگای باڵای ئەمەریکا بێتە سەرخەت. بەڵام ئەم فرمانی داداگی باڵای پەیوەست نوێترینە لە دۆڕاندنی دەیان ئەو دۆسێیانەی لە دادگا لە سەرانسەری وڵات کە سەرۆک ترامپ و هەڵمەتەکەی بیدۆڕێنن لەو دەمەی سەرۆک ترامپ هەوڵدەدات بۆ خولێکی دیکەی چوار ساڵی لە پۆستی سەرۆکایەتیدا بمێنێتەوە.\nشەپۆلی شەڕی دادگای سەرۆک ترامپ هاوکاتە لەگەڵ ئەوەی کە دەستەی نوێنەرانی هەڵبژاردن ئەوەی کە براوە لە هەڵبژاردنی سەرۆکایەتیدا دیاری دەکات، بڕیارە رۆژی دوو شممە کۆببێتەوە و دەشێت 306 هەزار و 232 دەنگی زیاتری جۆو بایدن پشتڕاست بکات .\nدوای ئەوەی کە کۆنگرس چاودەخشێنێت بە ئەنجامەکانی دەستەی نوێنەرانی هەڵبژاردن و پشتڕاستی دەکات لە 6 ی مانگی یەکدا ، بڕیارە جۆو بایدن بە دوو هەفتە دوای ئەوە و لە نیوەڕۆی 20 ی مانی کانوونی دووەمدا رێورەسمی بەفەرمی گرتنەدەستی پۆستی سەرۆکایەتی لە کۆنگرس بۆ ئەنجامبدرێت .\nسەرۆک ترامپ گوتویەتی لە ڕێی داواکاری گشتی تەکساسەوە " کێن پاکسن " دۆزێکی نوێی پێشکەش بەداداگی باڵا کرد بۆ پوچەڵکردنەوەی سەرکەوتنەکانی جۆو بایدن لە جۆرجیا و ویسکەنسن و میشیگن و هەروەها لە پەنسیلڤانیا.\nکەیسەکە لەسەر بنچینەی کۆمەڵێک لە ئیدیعای پێشێلکاری لە هەژمارکردنی دەنگەکانە ، واتا لەو کەیسانەی کە بە زۆری لە ئێستادا لە کەیسی جیاجیادا رەتکراونەتەوە.\nسەرۆک ترامپ لە تویتیدا گوتی کە ساختەکاری بەربڵاو لە چوار ستانی ئاماژەپێکراو ئەنجامدراوون هەروەها لە ستانی تەکساسیش.\nسەرۆک ترامپ گوتی ؛ بەمزوانە لە وشەی ئازایەتی فیردەبین هەروەها رزگارکردنی وڵاتەکەمان. گوتیشی من بە سەدان هەزار دەنگی یاسایی زیاتر هێناوە لە جۆو بایدن لە تەواوی ئەو ستانانەی کە شیای بردنەوەی هەریەک لە پارتی کۆماری و دیموکرات تیایاندا هەن.


هەناردەکردنی بازرگانی ئەوروپا بۆ ئێران ٥٠% کەمى کردووە | AvaToday\nبە پێی نوێترین ڕاپۆرتی ناوەندی گشتی ئاماری یەکیەتی ئەوروپا" یوروستات" کە ڕۆژی هەینی ١٠ی گەلاوێژ بڵاو بووە، کۆی گشتی هەناردەی بازرگانی ئەوروپا بۆ ئێران ملیاردێک و ٢٢٣ ملیۆن یۆرۆ بووە کە کە بە جیاوازی دەگەڵ ساڵی ٢٠١٨ زیاتر لە ٥٠ لەسەد کەمی کردووە. چوار مانگی سەرەتای ساڵی ٢٠١٨ ، هەناردەی ٢٧ وڵاتی ئەوروپایی بۆ ئێران زیاتر لە ٣ ملیارد دۆلار بوو.\nهەر بە پێی ئەو ڕاپۆرتە، یەکیەتی ئەوروپا لە چوار مانگی سەرەتای ساڵی ٢٠٢٠ی زایینی بە بڕی ٢٤٥ ملیۆن یۆرۆ کاڵایان لە ئێرانەوە هاوردە کردووە کە بە جیاوازی دەگەڵ چوار مانگی سەرەتای ساڵی ٢٠١٨ ، ١٥ بەرابەر کەمی کردووە. بە پێی ئەو ڕاپۆرتە، لە نێوان مانگی ژانویە هەتا ئاوریلی ٢٠١٨، یەکیەتی ئەوروپا بە بڕی ٣.٨ ملیارد یۆرۆ لە ئێرانەوە شتی هاوردە کردووە.\nئەندامانی یەکیەتی ئەوروپا لە ساڵی ٢٠١٩ بەلاوە هاوردەی نەوت لە ئێرانیان راگرت. پێش ئەوەی ئەمریکا گەمارۆ لەسەر ئێران دابنێت، وڵاتانی ئەوروپایی ڕۆژانە ٥٢٠ هەزار بەرمیل نەوتیان لە ئێرانەوە هاوردە دەکرد.\nبە پێی ئەو ئامارەی یۆرۆستات بڵاوی کردووەتەوە، ٨٥ لەسەدی هاوردەی یەکیەتی ئەوروپا لە ئێران هەموو کات مادەی خاو بەتایبەت نەوت بووە.\nئێنستێکس پێش لەدایک بوون ، مردبوو!\nسەرەڕای هەوڵەکانی ئێران و ئەوروپا بۆ وەگەڕخستنی ڕێرەوی ماڵی بەتایبەت ئێنستێکس، ئامارەکانی یۆرۆستات نیشانی دەدات کە لە چوار مانگی سەرەتای ئەمساڵدا، هیچ گۆڕانێک بەسەر ئاستی پێوەندی بازرگانی دوو لایەندا نەهاتووە. جگە لە ئاڵمان، هەناردەی ئیسپانیا، هوڵەند و ئیتاڵیا بۆ ئێران کەمی کردووە.\nئەوەی لە سەر بازرگانی دەرەکی یەکیەتی ئەوروپا و ئێران گرینگە، ئەوەیە پێش لە گەمارۆکانی ئەمریکا، هەناردەی ئێران بۆ ئەو یەکیەتیە دەگەڵ ڕێژەی هاوردەی یەکسان بوو بەڵام ئێستا هەناردەی ئەوروپا بۆ ئێران ٥ بەرابەر زیاترە لە هاوردەی لە ئێرانەوە.\nتەرازی بازرگانی ئێران دەگەڵ هاوبەشە بازرگانیە سەرەکیەکانی دیکەی وەک چین، هیند، ڕووسیە، کورەی باشور، ژاپۆن و ئیمارات بۆ یەکەمین جار مەنفی بووەتەوە و بە زیانی ئێرانە. بە پێی پێشبینیەکانی سندوقی نێودەوڵەتی دراو، چاوەڕوان دەکرێت کۆی گشتی هەناردەی ئێران لەمساڵدا بگاتە ٤٦ ملیارد دۆلار بەڵام هاوردەی ٦٤.٦ ملیارد دۆلار بێت.\nئەوە یەکەمین جارە تەرازی بازرگانی دەرەکی ئێران بە بڕی ١٨.٦ ملیارد دۆلار بە زیانی ئێران دەبێ و ئاستی پاشکەوتی ئەرزی ئێران کەم دەبێتەوە و دەگاتە ٨٥ ملیارد دۆلار.\nچاوەڕوانی ئەوە دەکرێت ئاستی پاشەکەوتی ئەرزی ئێران ساڵی داهاتوو بۆ ٦٩ ملیارد دۆلار کەم بێتەوە.


راو من و تۆ (گردیما) – هەورامان\nیانە پەیلوای راو من و تۆ (گردیما)\nراو من و تۆ (گردیما)\nچەنی پارێزنمێش؟ چەنی بەرمێش راوە؟\nبە قەڵەموو: رەحیم غوڵام‌وەیسی\nویراستار: موحەمەد ئەلیاسی\nنامە بەردەی یان سەرنج‌دای بە “فەرهەنگ”، “شێعر”، “ئەدەبیات” و باقی هونەرەکا، بێژگەم “گۆرانی” و “مووسیقی”، چێویە تازەن و فرەتەر دماو جم‌وجووڵوو “دنیای‌سەنعەتی” بی بە باو.\nئەگەر جە راسینە پەرسی کە فەرهەنگ چێشەن؟\nئەگەرش هەن ئی جواوایە بدٚاوە پەنەما.\n۱- را و رەسم\nرا و رەسم پێسەو مەراسموو جەژنەکا و هەر پاسه ویر و باوەڕەکا کە هەر جە کۆنوە یاواینێ لاو ئێمە.\nزوان و جلیچ کە پەنە نموازا تاریفشا کەروو و دیارێنێ.\nئیسە ئەر بارمێ و پەرسمێ، پارێزنای فەرهەنگی یانی چێش و چەنی کەرمێ کە فەرهەنگوو وێما پارێزنمێ و پەرەش پەنە بدٚەیمێ؟\nچیگەنە دووێ پەرسیٛ گەورەتەری میا وەروە.\n۱- ئایا مەشۆ ئێمە پەی پەرەپەنەدای و پارێزنای زوانەکەیما کە هەورامین، بارمێ و زوانەکاتەری پێسەو سۆرانی، فارسی، تورکی و عەرەبی و یا زوانەکاتەری، کەرمێ بە هەورامی؟ یا وادارشا کەرمێ کە پێسەو ئێمە جلێ کەرانە؟\n۲- ئایا گردوو ئا چێوانە کە جە ویەردە و کۆنوە یاواینێ لاو ئێمە، خاسێنێ؟\nبە ویر و باوەڕوو من فەرهەنگوو ئێمە فرەتەر و وەرجەوەن‌دارتەر چا یەرە فاکتەینێ کە نامێم بەردێ.\nفەرهەنگوو ئێمە؛ فەرهەنگوو ئاشتین، فەرهەنگوو ئێنسان وەشەویستین، فەرهەنگوو هەرد پارێزین، فەرهەنگوو یارمەتین، فەرهەنگوو درۆسکەردەین جە وەراوەروو وێران‌کاری باقی فەرهەنگەکاوە، فەرهەنگوو کەردەوەین و جە تاریفەنە، فەرهەنگوو “ژیوای”ن.\nبەڵام چیرچەپۆکوو ئا چێوەیە بیەن کە بە نامێ “تەهاجوم فەرهەنگی” (هوروژم فەرهەنگی) مەشناسیۆ.\nئا یەرە فاکتورە کە وەڵێنە نامێم بەردێ (زوان، جل، را و رەسم)، تەنیا ئێلێمانیەنێ کە جە سایەو سەرسەختی ئی مەردمیوە پارێزیاینێ.\nئی ئێژیایانە(ئەرزشە فەرهەنگیەکا) و تەماموو دەسکەوتەکاو ئێمە چی بوارەنە جە دەگاوە یاواینێ دەسما: شاخی هەورامان مەمنوونی تۆم زۆر چاک بزانە / پاراستت ئەم زمانە تێکەڵت نەکرد لەگەڵ بێگانە.\nئێمە ئارگاکاما پارێزناینی جە وەراوەروو مل‌هوڕی عەرەبیوە. ئی مەردمە بە وەشە یا بە تاڵە ساڵەهای ساڵەن کە بە عەرەبی وەنەنشا و نووسیەنشا و جە مزگیەکانە و حوجرەکانە تەنیا عەربیشا وەنەن، ئینە یۆهەمین هوروژمی فەرهەنگی ویرانگەر سەروو زوانوو کوردی و هەورامی بیەن جە وەرکەوت و وەرنیشتوو کوردستانی و هەرپاسە تورکی جە سەرنیشتەنە. دووهەمین هوروژمی فەرهەنگی، زوانی فارسی بیەن جە قاڵبوو زوان رەسمی وەڵاتینە کە جە سەرەتاوە تا ماستر ئامووزش دریان جە زەمانوو دەسەڵاتوو فاشیزموو رەزاخانی و هەرپاسە حەمە رەزایوە. ئینە درۆسەن کە زوانوو فارسی زوانوو فەرهەنگ و کولتوروو گردوو نەتەوەکاو ئێران زەمینین و نزیکتەرین زوانەن بە هەورامیوە بەڵام وەختیە زوانەکاتەری جە ئێرانوو سەردەموو دەسەڵاتوو پاشایەتی جە ئێران نریەی لاوە ئێمەیچ مەشۆ زوانوو فارسی پێسەو زوانی هێرش‌کەری تەماشاش کەرمێ و ئیسەیچ چی سەردەمەنە هوروژم فەرهنگی جەهانی (globaliztion) جە راسینە ئێمپریاڵیسم جەهانی؛ پێسەو تێخیە دۆوە دەمەی زوانوو ئێمە و هەر پاسە زوانوو نەتەوەکاتەری مەوەرۆ دەمەرە و جە بەینشا مەوەرۆ. ئەگەر دەسەڵاتوو ئارۆ جە ئێرانەنە گەرەکش بۆ جە وەراوەروو هوروژم فەرهنگی ئێمپریاڵیسمی جەهانیوە وێش پارێزنۆ مەشۆ زوانە مەحەلیەکا بارو مەیدان و خزمەتشا پەنە کەرۆ تا پێسەو دیواریە ئاسنینی وەراوەروو دنیاو وەرئاوایوە بمدراوە.\nئیمە ئارگاکاما پارێزناینمی، ئی سکەڵە رۆ بە رۆ گەشتەروە مەوۆ.\nنویسیای وەڵین پەی یادو دکتوٙر هەورامانی، سنەنە کوٙنیشتیٛوە ملوٙڕاوە\nنویسیای دمایین گرد٘و وشکانی زەمینی۲۰۰ ملیٛون ساڵیٛ ئایەندەی لکا یوٙرە


กันดารวิถี 33 TNCV - سەرژمێری 33 KSS\nکۆچەکانی نەوەی ئیسرائیل\n1ئەمانە قۆناغەکانی کۆچی نەوەی ئیسرائیلن کە بە لەشکرەکانیانەوە لەسەر دەستی موسا و هارون لە خاکی میسرەوە هاتنە دەرەوە. 2موساش بەپێی فەرمانی یەزدان قۆناغی کۆچەکانیانی تۆمار کرد. ئەمەش کۆچەکانیانە، قۆناغ بە قۆناغ:\n3لە ڕۆژی پازدەی مانگی یەک، لە ڕۆژی دوای جەژنی پەسخە لە ڕەعمسێسەوە کۆچیان کرد. نەوەی ئیسرائیل بوێرانە لەبەرچاوی هەموو میسرییەکان چوونە دەرەوە. 4لەو کاتەدا میسرییەکان هەموو نۆبەرەکانی خۆیانیان دەناشت کە یەزدان لێیدابوون، چونکە یەزدان حوکمی خوداوەندەکانی ئەوانی دابوو.\n5نەوەی ئیسرائیل لە ڕەعمسێسەوە کۆچیان کرد و لە سوکۆت چادریان هەڵدا.\n6ئینجا لە سوکۆتەوە کۆچیان کرد و لە ئێتام چادریان هەڵدا کە لە قەراغی چۆڵەوانییە.\n7پاشان لە ئێتامەوە کۆچیان کرد و گەڕانەوە لای پی‌هەحیرۆت، کە لە ڕۆژهەڵاتی بەعل‌چیفۆنە و بەرامبەر مگدۆل چادریان هەڵدا.\n8پاشان لە پی‌هەحیرۆتەوە کۆچیان کرد و بەناو دەریادا پەڕینەوە بۆ چۆڵەوانی و سێ ڕۆژە ڕێ لە چۆڵەوانی ئێتامدا ڕۆیشتن، لە مارا چادریان هەڵدا.\n9پاشان لە ماراوە کۆچیان کرد و هاتنە ئێلیم، لە ئێلیمیش دوازدە کانیاو و حەفتا دار خورمای لێبوو، لەوێ چادریان هەڵدا.\n10پاشان لە ئێلیمەوە کۆچیان کرد و لەلای دەریای سوور چادریان هەڵدا.\n11پاشان لەلای دەریای سوورەوە کۆچیان کرد و لە چۆڵەوانی سین33:11 لە ڕۆژئاوای نیمچە دوورگەی سینا چۆڵەوانییەک هەبوو بە ناوی سین. چادریان هەڵدا.\n12پاشان لە چۆڵەوانی سینەوە کۆچیان کرد و لە دۆفقە چادریان هەڵدا.\n13پاشان لە دۆفقەوە کۆچیان کرد و لە ئالوش چادریان هەڵدا.\n14پاشان لە ئالوشەوە کۆچیان کرد و لە ڕەفیدیم چادریان هەڵدا، لەوێ هیچ ئاو نەبوو تاکو گەل بیخۆنەوە.\n15پاشان لە ڕەفیدیمەوە کۆچیان کرد و لە چۆڵەوانی سینا چادریان هەڵدا.\n16پاشان لە چۆڵەوانی سیناوە کۆچیان کرد و لە قیبرۆت هەتەڤا چادریان هەڵدا.\n17پاشان لە قیبرۆت هەتەڤایەوە کۆچیان کرد و لە حەچێرۆت چادریان هەڵدا.\n18پاشان لە حەچێرۆتەوە کۆچیان کرد و لە ڕیتمە چادریان هەڵدا.\n19پاشان لە ڕیتمەوە کۆچیان کرد و لە ڕیمۆن پێرێز چادریان هەڵدا.\n20پاشان لە ڕیمۆن پێرێزەوە کۆچیان کرد و لە لیڤنا چادریان هەڵدا.\n21پاشان لە لیڤناوە کۆچیان کرد و لە ڕیسە چادریان هەڵدا.\n22پاشان لە ڕیسەوە کۆچیان کرد و لە قەهێلاتە چادریان هەڵدا.\n23پاشان لە قەهێلاتەیەوە کۆچیان کرد و لە کێوی شافەر چادریان هەڵدا.\n24پاشان لە کێوی شافەرەوە کۆچیان کرد و لە حەرادە چادریان هەڵدا.\n25پاشان لە حەرادەوە کۆچیان کرد و لە مەقهێلۆت چادریان هەڵدا.\n26پاشان لە مەقهێلۆتەوە کۆچیان کرد و لە تاحەت چادریان هەڵدا.\n27پاشان لە تاحەتەوە کۆچیان کرد و لە تارەح چادریان هەڵدا.\n28پاشان لە تارەحەوە کۆچیان کرد و لە میتقە چادریان هەڵدا.\n29پاشان لە میتقەوە کۆچیان کرد و لە حەشمۆنە چادریان هەڵدا.\n30پاشان لە حەشمۆنەوە کۆچیان کرد و لە مۆسێرۆت چادریان هەڵدا.\n31پاشان لە مۆسێرۆتەوە کۆچیان کرد و لە بەنێ یەعقان چادریان هەڵدا.\n32پاشان لە بەنێ یەعقانەوە کۆچیان کرد و لە حۆر هەگیدگاد چادریان هەڵدا.\n33پاشان لە حۆر هەگیدگادەوە کۆچیان کرد و لە یۆتباتە چادریان هەڵدا.\n34پاشان لە یۆتباتەیەوە کۆچیان کرد و لە عەڤرۆنە چادریان هەڵدا.\n35پاشان لە عەڤرۆنەیەوە کۆچیان کرد و لە عەچیۆن گەڤەر چادریان هەڵدا.\n36پاشان لە عەچیۆن گەڤەرەوە کۆچیان کرد و لە چۆڵەوانی چن کە قادێشە چادریان هەڵدا.\n37پاشان لە قادێشەوە کۆچیان کرد و لە کێوی هۆر چادریان هەڵدا کە لە نزیکی سنووری خاکی ئەدۆمە. 38لە یەکی مانگی پێنجی چلەمین ساڵی هاتنەدەرەوەی نەوەی ئیسرائیل لە خاکی میسر، هارونی کاهین بەپێی فەرمانی یەزدان بۆ سەر کێوی هۆر سەرکەوت و لەوێ مرد. 39هارون تەمەنی سەد و بیست و سێ ساڵ بوو کاتێک لە کێوی هۆر مرد.\n40پاشای عەرادیش کە کەنعانی بوو و لە نەقەب لە خاکی کەنعان نیشتەجێ بوو، هاتنی نەوەی ئیسرائیلی بیست.\n41ئینجا لە کێوی هۆرەوە کۆچیان کرد و لە چەلمۆنا چادریان هەڵدا.\n42پاشان لە چەلمۆنایەوە کۆچیان کرد و لە پونۆن چادریان هەڵدا.\n43پاشان لە پونۆنەوە کۆچیان کرد و لە ئۆڤۆت چادریان هەڵدا.\n44پاشان لە ئۆڤۆتەوە کۆچیان کرد و لە عییی عەڤاریم چادریان هەڵدا، کە لە سنووری مۆئابە.\n45پاشان لە عییی عەڤاریم کۆچیان کرد و لە دیڤۆن گاد چادریان هەڵدا.\n46پاشان لە دیڤۆن گادەوە کۆچیان کرد و لە عەلمۆن دیڤلاتایم چادریان هەڵدا.\n47پاشان لە عەلمۆن دیڤلاتایمەوە کۆچیان کرد و لە زنجیرە چیای عەڤاریم ڕووبەڕووی نیبۆ چادریان هەڵدا.\n48پاشان لە زنجیرە چیای عەڤاریمەوە کۆچیان کرد و لە دەشتی مۆئاب لەسەر کەناری ڕووباری ئوردون بەرامبەر ئەریحا چادریان هەڵدا، 49لە کەناری ڕووباری ئوردون لە بێت‌یەشیمۆتەوە هەتا ئابێل شیتیم لە دەشتی مۆئاب چادریان هەڵدا.\n50یەزدان لە دەشتی مۆئاب لەسەر کەناری ڕووباری ئوردون بەرامبەر ئەریحا بە موسای فەرموو: 51«لەگەڵ نەوەی ئیسرائیل بدوێ و پێیان بڵێ: ”کاتێک ئێوە لە ڕووباری ئوردون دەپەڕنەوە بۆ خاکی کەنعان، 52هەموو دانیشتووانی خاکەکە لەپێش خۆتان دەربکەن. هەموو پەیکەرە تاشراو و بتە داڕێژراوەکانیان لەناوببەن، هەموو نزرگەکانی سەر بەرزاییان33:52 مەبەست لەو شوێنە بەرزانەیە کە بۆ قوربانیکردن و ڕێوڕەسمی پەرستنی بتەکان بووە. تێکبدەن. 53خاکەکە داگیر بکەن و تێیدا نیشتەجێ بن، چونکە من خاکەکەم پێداون بۆ ئەوەی ببنە خاوەنی و 54خاکەکەش بەگوێرەی خێڵەکانتان بە تیروپشک دابەش بکەن، میراتی زۆر بدەنە زۆرەکان و میراتی کەم بدەنە کەمەکان، لەکوێ تیروپشکی بۆ دەرچوو ئەوێ بۆ ئەو بێت، بەگوێرەی هۆزەکانی باوکانتان میراتگری بکەن.\n55«”ئەگەر دانیشتووانی خاکەکەش لەپێش خۆتان دەرنەکەن، ئەوا ئەوانەی دەیانهێڵنەوە دەبنە چقڵ لە چاوتان و دڕک لە کەلەکەتان و لەو خاکەی تێیدا نیشتەجێن تەنگتان پێ هەڵدەچنن، 56ئینجا بە ئێوەی دەکەم، ئەوەی بەتەمام بەوانی بکەم.“»\nKSS : سەرژمێری 33


👫 ئیبن خەلەکان کەسایەتییەکان\n📅 کاتی تۆمارکردن Dec 15 2008 12:15PM\n👁 ئەم بابەتە 9,044 جار بینراوە\nناوی شەمسەدین ئەبو عەباس ئەحمەد کوڕی ئیبراهیم کوڕی [ زۆرتر... 👁] ✖ ✖ 0 4 ✔ 86% ✍ هـ.ب. 15-12-2008 12:15:42\n📖 ئیبن خەلەکان.. لە میانەی شاکارە بەناوبانگەکەیەوە وفیات الأعیان کورتەباس\n📅 کاتی تۆمارکردن Jul 19 2020 9:16AM\nیاسین تەها محەمەد کەس نییە بەدوای زانیاری مێژویی [ زۆرتر... 👁] ✖ ✖ 0 1 ✔ 98% ✍ هـ.ب. 19-7-2020 9:16:47\n🔤 بنبەخەڵەکان وشە و دەستەواژە\nئاتەکەکان، ئالەکان، ئالۆیەکان، ئالییەکان، بەرەکان، [ زۆرتر... 👁] ✖ ✖ ✖ 0 1 ✔ 82% ✍ ز.س. 14-1-2019 14:03:01\n✌ عوسمان خەلەکانی شەهیدان\n📅 کاتی تۆمارکردن Jun 27 2016 1:03AM\nلە میحوەری خازر بەسەختی بریندار دەبیت بەهۆی سەختی [ زۆرتر... 👁] ✖ ✖ 0 0 ✔ 78% ✍ م.ب. 27-6-2016 1:03:13\n🏰 قەڵات - خەلەکان شوێنەکان\n📅 کاتی تۆمارکردن Feb 6 2018 12:44AM\nیەک لە گوندەکانی شارەدێی خەلەکانی سەربە شارۆچکەی د [ زۆرتر... 👁] ✖ ✖ ✖ 0 0 ✔ 64% ✍ م.ب. 6-2-2018 0:44:06\n📊 هاتوچۆی سلێمانی: لە 48 کاتژمێردا لەڕێگەی سلێمانی خەلەکان 18 هاوڵاتی بوونە قوربانی ئامار و راپرسی\n📅 کاتی تۆمارکردن Sep 28 2018 2:23PM\nدواڕۆژ، پشتیوان جەمال پۆلیسی هاتوچۆی سلێمانی ئاشک [ زۆرتر... 👁] ✖ ✖ ✖ 0 1 ✔ 91% ✍ هـ.ب. 28-9-2018 14:23:32


مــنداڵ کـــەی پێــــی دەگــــرێ؟ - تۆڕی میدیایی خەڵک\nبەگشتی منداڵ لە تەمەنی ۱۲ مانگی پێ دەگرێ ، هەندێ منداڵ زووتر پێدەگرن هەندێک لە ١٠ مانگی بەڵام هەندێکی تر تا ۱۸ مانگی پێ ناگــــرن. ئەو منداڵانەی کە قنە خشکێ دەکەن تا تەمەنی ٢ ساڵی ئەگەری هەیە پێنەگــــرن.\nسەرەتا وا پێویست دەکات بە پبێ پێڵاو منداڵەکەت فێری رۆشتن بکەیت چونکە هەندێ جار لە پێکردنی پێڵاو وا دەکات منداڵ درەنگتر پێبگرێـــــــــــت.\nبەڵام گەر منداڵ دوای تەمەنی ۱۸ مانگی پێی نەگرد دەبێ سەردانی پزیشکی پسپۆری مناڵان بکات بۆ ئەو مەبەستـــە.\nدکــتۆر ئـاکــــۆ کـــریــم جـــلال\nکۆمەڵێک کەس کە زۆر شارەزایانە کارەکانی خۆیان ڕایی کردووە


ترس له په‌یكه‌ر ….. فه‌ره‌یدون عارف – Denegkan\nترس له په‌یكه‌ر ….. فه‌ره‌یدون عارف\nئه‌و بۆچوونه تا راده‌یه‌كی زۆر دروسته، كه سیاسه‌ت و بڕیاری سیاسی چاره‌نووس ساز زۆرینه‌ی كات له‌ژێر میزاجی تاكه كه‌سێك، یان نوخبه‌یه‌كی ده‌سه‌ڵاتدار (گه‌رچی زۆر كات سه‌ره واوێكی سیاسه‌ت له مێشكیاندا نییه)، به‌ڕێوه‌ده‌چێت. بێگومان به‌رژه‌وه‌ندی رۆڵێكی گه‌وره‌و كاریگه‌ری له كێشمه‌كێش و قه‌یرانه سیاسییه‌كاندا هه‌یه، به‌ڵام دواجار سایكۆلۆژیای كه‌سی خاوه‌ن ده‌سه‌ڵات ده‌بێته سه‌رچاوه‌ی بڕیاری یه‌كلاكه‌ره‌وه. هه‌ربۆیه كاتێك ده‌سه‌ڵاتدارێك له هه‌موو به‌هایه‌كی ئینسانی رووت ده‌بێته‌وه‌و میزاج و سایكۆلۆژییه‌تی تووشی شڵه‌ژان و په‌شێوی ده‌بێت و هیستریا به‌شێكی گه‌وره‌ی گوفتارو ره‌فتاره‌كانی داگیر ده‌كات، ئاسان هه‌موو به‌دڕه‌فتاری و كارێكی دزێوی له ده‌ست دێت.\nكه‌س ناتوانێ نكوڵی له‌وه بكات، كه ده‌ستێكی به‌هێزو ده‌سه‌ڵاتی پیاوێكی خاوه‌ن سایكۆلۆژیایه‌كی هیستری له‌پشت رفاندن و تیرۆركردنی (سه‌رده‌شت عوسمان)ی خوێندكارو رۆژنامه‌نووسه‌وه بوونی هه‌یه. گه‌رچی ئه‌م هیستریایه به تیرۆركردن و له‌ناوبردنی قوربانییه‌كه كۆتایی نایه‌ت، به‌ڵكو تارمایی قوربانی بۆی هه‌یه، دووباره هه‌مان دۆخی ناجێگیری سایكۆلۆژی بۆ جه‌للاد بخوڵقێنێته‌وه.\nبه ماوه‌یه‌كی كه‌م دوای تیرۆركردنی (سه‌رده‌شت)، په‌یكه‌رێك بۆ ئه‌و رۆژنامه‌نووسه جوانه‌مه‌رگه دروستده‌كرێت، به‌ڵام تا ئێستا كه ساڵێك به‌سه‌ر ئه‌و مه‌رگه‌ساته تێده‌په‌ڕێت، ده‌سه‌ڵاتدارانی پایته‌خت رێگه به دانانی ناده‌ن. جێی خۆیه‌تی له‌و ترسه‌ی ده‌سه‌ڵات رابمێنین، كه له دانانی په‌یكه‌رێك هه‌یه‌تی و بپرسین. داخۆ ئه‌وانه كێن به دانانی په‌یكه‌رێك ده‌هری ده‌بن!! بۆچی ته‌نها مه‌ترێك زه‌وی به په‌یكه‌ری گه‌نجێكی خێر له‌خۆ نه‌دیو ره‌وا نابینن!! به‌ڵام رۆژانه‌و به ته‌له‌فۆنی سه‌رۆك خێڵ و ئه‌ندامی بنه‌ماڵه‌یه‌كی ده‌سه‌ڵاتدار، به دۆنم و هێكتار زه‌وی بۆ به‌ناو سیاسییه بازرگان و چاوچنۆكه‌كان دابین ده‌كه‌ن. تا حه‌كیمانه‌و لێزانانه به‌ناوی بازاڕی ئازادو به (دوبه‌ی) كردنی پایته‌خته‌وه، نیشتمان بكه‌نه زبڵخانه‌یه‌كی گه‌وره بۆ ساغكردنه‌وه‌و فرۆشتنی كاڵای به‌سه‌رچووی توركی و ئێرانی؟!.\nئایا ئه‌وه ترسه له‌و شته‌ی پێیده‌ڵێن په‌یكه‌ر، یان مه‌یل و میزاجی بابایه‌كی نه‌خوێنده‌وار، یان ترسه له ره‌مزێك بۆ خوێنێكی هه‌میشه ته‌ڕ، بۆ مرۆڤ و عه‌قڵێكی ئازاد؟! راستییه‌كه‌ی ئه‌وه به ته‌نها ترس نییه له په‌یكه‌ر وه‌ك ره‌مزی قوربانییه‌كی ده‌ستی غه‌در، هه‌روه‌ك فه‌رمانڕه‌وایانی مه‌مله‌كه‌ت، كێشه‌یه‌كیشیان نییه له‌گه‌ڵ دابینكردنی بستۆكه زه‌وییه‌ك بۆ دانانی په‌یكه‌ری رۆژنامه‌نووسێك. به‌ڵكو ترسی ده‌سه‌ڵاتدارانی پایته‌خت له تارمایی و كاریگه‌ری ئه‌و رۆحه ره‌خنه‌گرو ئازاده‌یه، كه سه‌رده‌شتی بوێر له‌دوای خۆی جێی هێشتووه. ترسی ئه‌وان له‌و ئاماده‌ییه به‌رده‌وامه‌ی تارمایی (سه‌رده‌شت)ه، كه ساڵێكه بێ ماندوبوون به‌شوێنیانه‌وه‌یه‌و ژیانی لێ تاڵ كردوون. هاوكات ترسه له‌و زمانه‌ی ئه‌وان له‌گۆیان خست و ئێستا له زاری ئه‌و نه‌وه‌یه‌دایه، كه هیچ ئه‌رزشێك بۆ شه‌رعییه‌تی شۆڕشگێڕی وان دانانێت.\nره‌نگه هه‌ر به سروشت ده‌سه‌ڵاتدارانی ئه‌م هه‌رێمه ته‌نها سیاسی و پیاوانی حزب به مرۆڤی گه‌وره بزانن، تا شیاوی ئه‌وه بێت په‌یكه‌ریان بۆ دروست بكرێت. ئه‌ی ئه‌وه نییه تا ئێستا نه‌ك په‌یكه‌رێك، به‌ڵكو یادێك بۆ كه‌ڵه نووسه‌ر و رۆشنفكرێكی گه‌وره‌ی وه‌كو (عه‌بدولخالق مه‌عروف) له ئارادا نییه. به‌ڵام به سه‌دان ملیۆن دۆلار بۆ ڤیستیڤاڵی بێ ماناو كۆنسێرتی ده‌نگ ناخۆشترین و ناهونه‌رمه‌ندترین كه‌س و ساڵانه‌ش بۆ یادی خومه‌ینی گه‌وره ئاغایان ئه‌نجام ئه‌ده‌ن.\nچ گه‌مژه‌ییه‌كه پێمان وابێ ئه‌حزابی كوردی توانای خۆ نوێكردنه‌وه‌و به‌خۆداچوونه‌وه‌و وه‌رگرتنی رۆحی دیموكراسخوازی و مه‌ده‌نیه‌تی هه‌یه. هه‌مان ئه‌وسیاسه‌تبازانه‌ی له سێ ده‌یه‌ی شه‌ست و حه‌فتاو هه‌شتاكانی سه‌ده‌ی رابردوودا، له‌سه‌ر پاره‌و كورسی، نیشتمانیان فرۆشت و جاشایه‌تی و ئاشبه‌تاڵ و كوردكوژیان بۆ كردینه خه‌ڵات و به‌ناوی شۆڕشگێڕی و خه‌باته‌وه پێیان فرۆشتینه‌وه، له ناوه‌ڕاستی ده‌یه‌ی نه‌وه‌ده‌كانیشدا به‌هه‌مان عه‌قڵییه‌ت و له‌سه‌ر (قازێك) و (ریزه دوكانێك) هه‌زاران رۆڵه‌ی ئه‌م میله‌ته‌یان له‌خوێنی خۆدا گه‌وزاند. ئه‌م قاره‌مانانه‌ی (كوێخا رینگۆ) ئاسا، هه‌میشه شانازی به ده‌مانچه‌و فیشه‌كدانه‌كانیانه‌وه ده‌كه‌ن، ئه‌وه‌ی لێی تۆقیون و توشی و فۆبیاو هیستریای كردوون، ته‌نها ده‌نگی ئازاد و ئینسانی ئازاد بووه. ئه‌وانه هه‌میشه دۆست و ئه‌حبابی ئینسانی كۆیله‌و نۆكه‌ر بوون و له‌به‌رامبه‌ردا رقێكی ئه‌ستووریان به‌رامبه‌ر به عه‌قڵ و رۆحی ئازادو ره‌خنه‌گرو وشه‌ی ئازادی هه‌بووه.\nپێچه‌وانه‌ی ئه‌وانه‌ی پێیانوایه مێژوو دووباره ده‌بێته‌وه، یان خۆی دووباره ده‌كاته‌وه، ئێمه پێمانوایه ئه‌وه مێژوو نییه دووباره ده‌بێته‌وه، به‌ڵكو مێژوو دووباره ده‌كرێته‌وه. مێژووی شه‌ڕی كوردخۆكوژه مێژوویه‌كی دووباره بووه‌وه نییه، هێنده‌ی ئه‌وه‌ی مێژوویه‌كه له‌لایه‌ن چه‌ند كاره‌كته‌رو ده‌موچاوێكی بێزراوی ناو مێژووی سیاسی ئێمه‌وه دووباره ده‌كرایه‌وه. له دوای راپه‌ڕینی به‌هاری 1991 چه‌ندین جارو له‌چه‌ندین سیناریۆی جیاوازدا قاره‌مانه‌كانی شه‌ڕی ناوخۆ، پیاوه جلخوارو دیموكراسخوازو سۆسیال دیموكراته‌كانمان، مێژووی تیرۆرو له‌ناوبردنی ده‌نگه ئازادیخوازه‌كانیان دووباره‌كردۆته‌وه. ره‌نگه دیارترینیان تیرۆركردنی شاعیری جوانه‌مه‌رگ (به‌كر عه‌لی) له 1/9/1994 و دووباره‌كردنه‌وه‌ی ئه‌و مێژووه به تیرۆركردنی رۆژنامه‌نووس (سه‌رده‌شت عوسمان) له 4/5/2010 بێت. گه‌رچی نێوانی ئه‌و دوو به‌رواره 16 ساڵه، به‌ڵام دوو رووداوی له زۆر رووه‌وه وێكچوون، به له‌به‌رچاوگرتنی تایبه‌تمه‌ندی و جیاوازی كه‌سایه‌تیانه‌وه. (به‌كر عه‌لی) شاعیرێكی ناسراو و رێبه‌رێكی هۆشیاری سه‌دان مرۆڤی ئاواره‌و زه‌حمه‌تكێش و به‌شمه‌ینه‌ت و ناڕازی و (سه‌رده‌شت عوسمان) خوێندكاری زانكۆو رۆژنامه‌نووسێك بوو له سه‌ره‌تای نووسین و كاری رۆژنامه‌گه‌ریدا، به‌ڵام خاوه‌ن نه‌فه‌س و رۆحێكی ره‌خنه‌گرانه‌و چاونه‌ترس و بوێر. وه‌ك چۆن به هه‌ڕه‌شه‌و ئه‌شكه‌نجه‌و زیندان (به‌كر) كۆڵی نه‌دا له خه‌باتی مه‌ده‌نیانه‌و داكۆكیكردن له ئاواره‌و هه‌ژارانی گه‌ڕه‌كی حامیه‌ی سلێمانی. به‌هه‌مان شێوه هه‌ڕه‌شه‌ی مه‌رگ نه‌یتوانی (سه‌رده‌شت) بێده‌نگ بكات. ئه‌و فیشه‌كی غه‌دره‌ی زمانی (به‌كر)ی له گۆخست، پاش 16 ساڵ (سه‌رده‌شت)یشی هاوچاره‌نووس كرد. رق و توڕه‌یی ده‌سه‌ڵاتدارانی ئه‌و كاته‌ی سلێمانی به‌رامبه‌ر (به‌كر عه‌لی) ئه‌وه‌نده زۆر بوو، پاش ئه‌وه‌ی فیشه‌كێك به شانییه‌وه ده‌نێن، به برینداری ده‌یگرن و هه‌ر له‌جێداو به‌به‌رچاوی براو هاوڕێ و دانیشتوانی گه‌ڕه‌كه‌وه (كه بۆ خۆپیشاندان هاتبوونه به‌رده‌م ته‌لاری پارێزگا)، فیشه‌كێك به ناو ده‌مییه‌وه ده‌نێن. هه‌مان سیناریۆ له تیرۆری (سه‌رده‌شت) دا دووباره ده‌بێته‌وه، به‌ڵام ترسنۆكانه‌ترو دڕندانه‌تر، كه پاش رفاندن و ئه‌شكه‌نجه‌دانێكی زۆر، دواجار دوو فیشه‌ك به زارییه‌وه ده‌نێن.\nكوشتن هه‌ر كوشتن نییه وه‌ك ئه‌وه‌ی ده‌یڵێن، هه‌ندێ جۆری كوشتن هه‌یه مه‌غزاو مانای شاراوه‌ی هه‌یه. فیشه‌ك نان به ناو ده‌می نوسه‌ران و ئازادیخوازانه‌وه، ته‌نها یه‌ك مانای هه‌یه، بێده‌نگكردن و كوشتنی ئازادی و ره‌خنه‌گرتن و زمانبڕین و هیچی تر.\nترسی ده‌سه‌ڵاتدارانی هه‌ولێر له په‌یكه‌ری بێ هه‌واری (سه‌رده‌شت) بێ سنووره.. به‌ڵام پێ بزانن یان نا، به رێگرتن له دانانی ئه‌م په‌یكه‌ره، به‌ڵگه‌یه‌كی حاشاهه‌ڵنه‌گرمان ئه‌ده‌نه ده‌ست، كه ئه‌وان له‌و تاوانه‌دا نه‌ك هه‌ر بێ گوناهـ نین، به‌ڵكو پێمانده‌ڵێن، مانگه شه‌و پێویستی به په‌نجه‌ی ئاماژه نییه.\nPrevious شرۆڤەیەک بۆ شۆرشەکانی وڵاتانی عەرەبی\nNext هونه‌ری ته‌دویر له شیعره كوردییه‌كانی ( مه‌حوی) دا


ئێف بی ئای هۆشداریی له‌سه‌رهه‌ڵدانی ڕاپه‌ڕین له‌ئه‌مریكا ده‌دات – Politic Press\nنوسینگه‌ی توێژینه‌وه‌كانی فیدراڵی ئه‌مریكا (FBI) ڕایده‌گه‌یه‌نێت، مه‌ترسی ڕاپه‌ڕین و كرده‌وه‌ی چه‌كداریی له واشنتۆن و 50 شاری دیكه‌ی ئه‌مریكا له‌ئارادایه.\nئەم بابەتە 115 جار بینراوە\nتۆڕی هه‌واڵی ئێن بی سی ئه‌مریكی به پشتبه‌ستن به‌زانیارییه هه‌واڵگرییه‌كانی ئێف بی ئای بڵاویكرده‌وه، كۆمه‌ڵه‌یه‌كی چه‌كدار خواستنی خۆیان بۆ گه‌شتكردن بۆ واشنتۆن-ی پایته‌ختی ئه‌مریكا نیشانداوه.\nئێف بی ئای هۆشداریشیداوه له‌وه‌ی، دورخستنه‌وه‌ی دۆناڵد تره‌مپ، سه‌رۆكی ئه‌مریكا له پۆسته‌كه‌ی، هانی ئه‌و چه‌كدارانه ده‌دات كرده‌وه‌ی توندوتیژی له‌ڕۆژی 16ـی ئه‌م مانگه له واشنتۆن و 50 شاری دیكه‌ی سه‌ر به پایته‌ختی ئه‌مریكا ئه‌نجامبده‌ن.\nئارۆن كاترسكی، په‌یامنێری كه‌ناڵی ئێن بی سی ئه‌وه‌ی ئاشكراكردووه، ئه‌و چه‌كدارانه هه‌ڕه‌شه‌ی هێرشكردنه سه‌ر “دادگا حكومی، لۆكاڵی و فیدراڵییه‌كان و دامه‌زراوه ئیدارییه‌كان”یان كردوه، ئه‌گه‌ر تره‌مپ له پۆسته‌كه‌ی دوربخرێته‌وه.\nوه‌ك ئاماده‌كارییه‌ك بۆ ڕوبه‌ڕوبونه‌وه‌ی هه‌ر پێشهاتێك كه له‌ڕۆژی سوێندخواردنی جۆ بایدن، وه‌ك 46هه‌مین سه‌رۆكی ئه‌مریكا ڕووبدات، جه‌نه‌ڕاڵ دانیاڵ هۆكانسۆن، فه‌رمانده‌ی پاسه‌وانی نیشتمانیی ئه‌مریكا ڕایگه‌یاند، نزیكه‌ی 15 هه‌زار ئه‌ندامی هێزه ئه‌منییه‌كان له‌واشنتۆن ده‌خرێنه حاڵه‌تی ئاماده‌باشییه‌وه.\nسەرۆکی یەکێتی زانایانی ئاینی ئیسلامی کوردستان پەیامێک ئاراستەی لایەنە سیاسیەکان دەكات\nوەزارەتی ناوخۆ شوێنی ئاراستەکردنی موشەکەکانی ئاشکراکرد\nئەو بەرپرسەی ترەمپی بە هیتلەر وەسفکرد کاندیدی سەرۆکایەتی ئێرانە


وتاری کونسوڵی گشتی ئەمەریکا ستیڤ فەیگن بەبۆنەی ڕاگەیاندنی کۆمەکی دارایی ئەمەریکا بۆ ڕێکخراوی سی دی ئۆو سەنتەری میترۆ بۆ ڕاھێنانی ١٠٠ ڕۆژنامەنوسی پێکھاتەکان\n١١ی کانوونی یەکەم ٢٠١٩\nسوپاس بۆ ڕێکخراوی گەشەپێدانی مەدەنیەت و سەنتەری میترۆ و ھەروەھا وەزیری پێکھاتەکان ئایدن مەعروف و نەقیبی سەندیکا کاک ئازاد حەمەد ئەمین و میوانە بەڕێزەکان. زۆر خۆشحاڵم بە ھاوڕێیەتی کردنتان لە دەستپێکردنی ئەم پڕۆژە گرنگە.\nحکوومەتی ویلایەتەیەکگرتووەکانی ئەمریکا خۆشحاڵە بە ڕاگەیاندنی کۆمەکێکی دارایی بەبڕی ٩٤،٠٠٠ دۆلار بۆ ڕێکخراوی سی دی ئۆو سەنتەری میترۆ بۆ ئەوەی ڕاھێنانی پرۆفێشناڵ بە ١٠٠ ڕۆژنامەنوسی سەر بە پێکھاتەکان لە ھەرێمی کوردستانی عێراق و کەرکوک و نەینەوا بکەن.\nئەم کۆمەکە یارمەتیدەر دەبێت لە دڵنیابوونەوە لەوەی کە ڕۆژنامەنوسانی پێکھاتەکان دەوڵەمەندکراون بە بنەما سەرەکیەکانی ڕۆژنامەگەری و کەرەستەی بنیادنانی پردی پتەوی پەیوەندی لە نێوان خەڵک و کۆمەڵگاو و حکومەتیان دەخاتە بەردەست .\nئەمە یەکێکە لەکارە ھەرەلە پێشینەکانی حکومەتی ویلایەتە یەکگرتووەکانی ئەمریکا. ئێمە پابەندین بە یارمەتیدانی ھەموو لایەک، بە ڕێکخراوەکانی کۆمەڵگای مەدەنی و پێکھاتەکانیشەوە، بۆ ئەوەی دەنگیان بیستراو بێت.\nویلایەتە یەکگرتووەکانی ئەمریکا باوەڕی وایە کە ئازادی ڕاگەیاندن یەکێکە لە کۆڵەکە گرنگەکانی ھەر کۆمەڵگایەکی دیموکراسی.\nلەکۆمەڵگای دیموکراسیدا ڕۆژنامەنوسان و دەزگاکانی ڕاگەیاندن پێویستە بتوانن کار بکەن بە بێ سانسۆر، ترس لە تۆقاندن، ھەراسان کردن یاخود ھەڕەشە. ھەموو ڕۆژنامەنوسان مافی ئەوەیان ھەیە بۆچونەکانیان ئازادانە دەرببڕن بەبێ بوونی ترسی تۆقاندن یان ھەڕەشەی توندوتیژی وە یاخود سزادان و تۆڵەکردنەوە، ھەرچەندە ئەگەر بۆچوونی ڕۆژنامەنوسان ڕەخنەگرتن بوون لە حکومەت وە یاخود دەربڕی بۆچوونێک بوون کە جیاواز بوو لە بۆچوونی دەسەڵاتداران و حکومەت و پارتە حوکمڕانەکان و سیاسەتمەداران.\nھانی حکومەت و کۆمەڵگای مەدەنی دەدەین بۆ ھەڵگرتنی ھەنگاوی گرنگ لە پێناو پەرەپێدانی ژینگەیەک کە ڕۆژنامەنوسان بتوانن تیایدا ئازادانە و سەربەخۆیانە کار بکەن بە بێ بوونی ترس. ژینگەیەک کەھەموو کەسێک بە بێ لەبەرچاوگرتنی لایەنداری سیاسی و باوەڕیان بتوانن بۆچونەکانیان دەرببڕن، کە لە دەرئەنجامدا دەبێتە ھۆی ھێنانە کایەی کۆمەڵگایەکی شەفافترو و زیاتر نوێنەرایەتیکراو.\nھەروەک وەزیری دەرەوەی ئەمەریکا مایک پۆمپایۆ گووتی، " بە پەرەپێدانی ڕاگەیاندنی ئازاد، ھاوڵاتیان ھۆشیار تر دەبن و ھەروەھا چالاک ترو زیاتر تێکەڵکێشی پرۆسەی دروستکردنی بڕیار دەبن و وە دەتوانن باشترلە حکومەتەکانیان بپێچنەوە ."\nباوەڕم وایە کاتێک زانیاری بەردەستە، کۆمەڵگا گەشەدەکات.\nئەمڕۆ ئێمە ڕێز لە ڕۆژنامەنوسان دەنێین، بەتایبەتی ئەوانەی لەم ڕاھێنانە سود مەند دەبن، وە ئەوانەی کە ژیانی خۆیان تەرخان کردووە، زۆرجار لە مەترسی گەورەش دا، بۆ پەرەپێدانی شەفافیەت و بەرپرسیاریەتی و بەردەست خستنی زانیاری. حکومەتی ویلایەتە یەکگرتووەکانی ئەمریکا پشتیوانی ئەم جۆرە بۆچونانە دەکات.\nھیوادارین ئەم کۆمەکە داراییە پردێکی نوێ بێت بۆ بەھێزکردنی پەیوەندی نێوان خەڵکی ویلایەتە یەکگرتووەکانی ئەمریکا و خەڵکی ھەرێمی کوردستانی عێراق.


به‌دوای چیدا وێڵی؟ ئه‌وه پێناسه‌كه‌ته ... به‌دران ئه‌حمه‌د حه‌بیب\nهه‌واڵی سه‌ركوتینه‌وه‌ی ئازادییه‌لی گشتی له كۆماری ئیسلامی، رۆژانه بڵاو ده‌بنه‌وه. كۆمار خۆی وێنه‌یان ده‌داته راگه‌یاندن. باسكی سڵینگێك، لاشه‌ی چه‌ندان مردووی پێدا شۆڕ بووه‌ته‌وه. دیمه‌نێكه مرۆڤایه‌تیی سه‌رده‌م ده‌یبێزێنێ. به‌ڵام پرسیار لێره له دڕندایه‌تییه‌كدا نییه كۆمار سی و پێنج ساڵه ده‌یكا، له‌وه‌دایه كۆمه‌ڵگه‌ی ناوده‌وڵه‌تی چۆن ئه‌م سیسته‌مه ده‌گرێته خۆی؟ ئاخۆ راستوێژیی ئه‌و كۆمه‌ڵگه‌یه ناكه‌وێته به‌ر ته‌شه‌ره‌وه؟ كۆمار نه‌ك هه‌ر پێشێلكه‌ری مافی مرۆڤ و سه‌ركوته‌وه‌ی ئازادییه‌له، بگره هه‌ڵپه‌ی گه‌یین به چه‌كی ناوكه‌ییش ده‌دا. ناوده‌وڵه‌تی ده‌یه‌وێ به خۆشی رێی لێ ببڕێته‌وه، كه هه‌موو به‌ڵگه‌یه‌ك ئیسپاتیان كردووه، سیسته‌مێكه مل بۆ گوته‌ن و لۆجیك نادا و دانوستاندن به‌لایه‌وه كاوێژه. وێڕای هه‌مووی، كۆمار ده‌ست له‌ناو وڵاته‌یلدا ده‌گێڕێ و ده‌یانشێوێنێ. كۆمه‌ڵگه‌ی ناوده‌وڵه‌تیش په‌ك و به‌ڵای نییه.\nله‌لایه‌كی تره‌وه، وڵاته‌یلی كه‌نداو ده‌یانه‌وێ بۆ هاوسه‌نگی له‌گه‌ڵ كۆمار، سیسته‌مێك دابنێن هاوشێوه‌ی وی بێ له هۆڤیه‌تی و بێ به‌زایه‌تیدا. چه‌ندان ساڵه به هاندانی راگه‌یاندنه‌كی و پشتیوانیی پووله‌كییانه‌وه، خه‌ریكی دانانی ده‌وڵه‌تێكی ئیسلامین به‌ڵام له عێراق و شام نه‌ك له‌لای خۆیاندا. ئه‌وان خه‌ریكی رابواردن و به‌زم ده‌بن. ئه‌وه‌ی گه‌مه‌كه‌ی گه‌رمتر كردووه سه‌رۆكی توركیه‌یه، كه سه‌رشێتانه له جیاتی هه‌موان سواری شه‌پۆله‌كه بووه. وه‌ك (ما كان) ه‌كه‌ی كۆماری ئیسلامی، مه‌ترسیی داعش ته‌نیا هارییه‌كه‌ی نییه، ئه‌وه‌شه، كه نه‌بادا كۆمه‌ڵگه‌ی ناوده‌وڵه‌تی دواجار مامه‌ڵه‌ی له‌گه‌ڵدا بكا وه‌ك بارێكی سه‌پاو (امر واقع) . دێته‌وه بیر، سه‌ركۆمار و سه‌رۆك وه‌زیره‌لی ئیسرائیل له سه‌ره‌تای سه‌رهه‌ڵدانی ته‌نگژه‌ی داعشه‌وه له ده‌ی حوزه‌یران، گوتیان مخابنییه‌كه‌ی ئێمه بۆ ئوردن و كوردستانه. شیره‌تیان له ئۆبامه كرد به هاواری كورده‌وه بچێ ئه‌گه‌ر قه‌وما. وه‌ك ئه‌وه‌ی ئه‌وان تێی گه‌ییبوون داعش ده‌سه‌پێ. خۆشمان ده‌بینین شه‌ڕی عێراق دژی داعش له سه‌ره‌تاوه تا ئێسته به پاشه‌كشه و به‌زینی خۆی ته‌واو بووه. پێكه‌وه‌نانی حكومه‌تی تازه‌ش هیچی له باره‌كه نه‌گۆڕی. له‌م شه‌ڕه‌دا تاكه لایه‌ن كورده "ره‌نگه" ده‌سكه‌وتێكی پێ ببڕێ بێتو بزانێ. هیوای ئێمه بۆ "ده‌سكه‌وتی گه‌وره" دوای به‌هاناوه هاتنی ئه‌مه‌ریكه بۆ هه‌ولێر و كۆبان، سه‌ری هه‌ڵدا. بشێین سنووری خۆمان بپارێزین و ئه‌و ناوچه‌یله‌ی له باشوور و رۆئاوا دۆڕاندوومانه بیانستێنینه‌وه، سه‌ركه‌وتن ده‌به‌ینه‌وه له مه‌ودای نێزیك.\nبه‌ڵام له مه‌ودای دوور، ده‌بێ خۆمان یه‌كلا بكه‌ینه‌وه (ئێمه كێین؟) له‌پێناو گه‌یین به‌و ده‌سكه‌وته‌كه‌دا. وا نه‌كه‌ین دیسانه‌وه نابینه خاوه‌نی خۆمان. وا شیعه و سوننه به‌ره‌و هاری و دڕندایه‌تییه‌ك ده‌ڕۆن پێچه‌وانه‌یه به نه‌ریت و به‌هایه‌لی سه‌رده‌م. كۆمه‌ڵگه‌ی ناوده‌وڵه‌تی كێ ناڵێ دواجار "هیوای سه‌ركه‌وتنیان بۆ ناخوازێ"؟ ئه‌وان خۆیان بیانه‌وێ بچنه‌وه ساڵی فیل، دنیا چ په‌كی ده‌كه‌وێ؟ كورد ده‌بێ "بڕیار"ی هه‌بێ. یه‌كه‌م: له ئاست هاوسێیه‌لدا، سه‌رده‌می مێیه‌تی نواندن به‌كۆتا بێنێ. دووه‌م: حزبه‌یل ده‌ست له ململانه‌ی هیچوپووچانه‌ی نێوان خۆیان هه‌ڵگرن، كه منداڵیش زانیویه‌تی بۆ ده‌سكه‌وتی ناڕه‌وایه نه‌ك بۆ كوردستان. سێیه‌م: له شه‌ڕی داعشدا ده‌ركه‌وت ئێمه گه‌لێكین له خه‌می ژیانێكی سه‌رده‌مییانه‌دا. حزب و رۆشنبیری كورد ده‌بێ له پله‌ی ئه‌م رووداوه‌دا بن.\nئیتر وێنه‌ی گشتی: له‌لایه‌كه‌وه كۆمار به خۆی و شه‌گه و به‌گه‌یه‌كی هه‌یه‌تی وه‌ك: شیعه و عه‌له‌وی و حووسی له ده‌ره‌وه. له‌لایه‌كی تر: كه‌نداو به خۆی و پاره و راگه‌یاندن و ئیخوان موسلیمینه‌وه. سێیه‌م: ئه‌ردۆغانی گه‌رمكه‌ری شه‌ڕ. ئه‌م هه‌مووه له ناوچه‌یه‌كدایه كوردستانی پێچ داوه. قوڕێكه ته‌نیا بۆ رۆهه‌ڵاتی ناوه‌ڕاست هاتووه‌ته گرتنه‌وه ئه‌گینا میسر و وڵاته‌یلی تر له باكوری ئه‌فریقیه وا پێ ده‌چێ به‌ره‌و رزگاری له كاره‌سات بڕۆنه‌وه. رۆهه‌ڵاتی ناوه‌ڕاسته‌كه‌یه به‌ره‌و شه‌وی تاری لێ ده‌خوڕێ.\nله كوردستان، چه‌مووشییه‌كه‌ی ئاین به‌رهه‌می ناتێگه‌یشتن و ساده‌كاریی ده‌سه‌ڵات و رۆشنبیره‌كه‌یه‌تی. ده‌سه‌ڵاتی سیاسی و رۆشنبیر لاواندنه‌وه‌یه‌كی درۆزنانه بۆ ئاین ده‌كه‌ن و مه‌ترسیی گه‌وره‌ش لێره‌دایه. قسه‌ی خۆش ده‌كه‌ن بۆ مانه‌وه‌یان. پێیان وایه ئه‌وه نه‌كه‌ن لێیان راده‌په‌ڕن. به‌ڵام خه‌ڵك داوای پاراستنی ئاینی له‌وان نه‌كردووه. خه‌ڵك داوای دابینكردنی ژیانی دنیایی له ده‌سه‌ڵات ده‌كه‌ن. ئه‌وان بۆ خۆیان ئاین ده‌پارێزن و گرینگی پێدانی درۆزنانه ده‌بێته سه‌رهه‌ڵدانی سه‌ره‌ڕۆیی و چه‌مووشی له ئایندا. نموونه‌یه‌ك: له‌م رۆژانه په‌رله‌مانته‌رێكی لادین له به‌رنامه‌یه‌كی تیڤیدا، بێ هیچ بیانووێك قسه‌ی خۆی به سڵاو به‌بۆنه‌ی هاتنه‌وه‌ی ساڵی كۆچییه‌وه ده‌ست پێ كرد، كه زۆربه‌ی خه‌ڵك ئاگاشیان له‌و بۆنه‌یه نییه. شنگال و كۆبان هیچ بیانووێكیان بۆ ئه‌م لاواندنه‌وه فشه‌یه نه‌هێشتووه‌ته‌وه. میسر كه شوێنی ئه‌زهه‌ره وێرای وانه‌ی ئاین له به‌رنامه‌ی خوێندندا بداته لاوه پاش ئه‌وه‌ی سه‌باره‌ت به لاواندنه‌وه‌ی درۆزنانه‌ی ده‌سه‌ڵاته‌وه، ئاینێكی چه‌مووش گه‌یییه كورسی و وڵاتی تێك دا. با ئێمه له پله‌ی شنگال و كۆباندا بین، كه بوونه‌ته پێناسه‌ی راستی كورده‌واری. كورد بۆ خۆی ئیسپاتی ده‌كا، گه‌لێكه شایه‌نی ئازادی و ژیانێكی سه‌رده‌می، دووڕوویی و لاواندنه‌وه‌ی درۆیانه‌ن گومان په‌یدا ده‌كه‌ن بۆ ئه‌م شایه‌نییه. ئه‌و به دوای چاره‌نووسێكدا وێڵه جیایه له‌وه‌ی كۆماری شیعه و ده‌وڵه‌تی داعشی سوننه. پێناسه‌ی كورد ئه‌م به‌دوا وێڵییه‌یه.


بازنەكانی هەڵبژاردنەكانی عیراق، ئەگەری ساختەكاری كەمتر دەكاتەوە – تۆڕی میدیایی خەڵک\n2020/10/11 - 8:52 AM\nبەپێی یاسای هەڵبژاردنەكانی پەڕلەمانی عیراق، عیراق كرایە 83 بازنەی هەڵبژاردن و بنەمای كۆتاش بۆ هەر پارێزگایەك دیاری كرا.\nئارەزوو مەحمود ئەندامی پەڕلەمانی عیراق لە لێدوانێكی ڕۆژنامەوانیدا ڕایگەیاند، بۆ هەڵبژاردنی داهاتووی پەڕلەمانی عیراق دەنگماندا لەسەر بنەمای كۆتای ژن بۆ هەر پارێزگایەك.\nوتیشی”هەر پاریزگایەك چەند ڕێژەی كۆتایی ژنی بەربكەوێت دابەش دەكرێت بەسەر ئەوەندە بازنەی هەڵبژاردن”.\nئاشكراشیكرد، عیراق دەكرێتە ٨٣ بازنە بۆ هەڵبژاردنەكان، بەشێك لە چاودێرانی سیاسیش پێیان وایە ئەم شێوازە ڕێگرییەكی زۆر لە ساختەكاری دەگرێت.\nبازنەكان بۆ هەڵبژاردنی پەڕلەمانی عیراق”\nبەغدا 69 كورسی بۆ 17 بازنەی هەڵبژاردن .\nموسڵ 31 كورسی بۆ 8 بازنە .\nبەسرە 25 كورسی بۆ 6 بازنە.\nزیقار 19 كورسی بۆ 5 بازنە .\nسلێمانی 18 كورس بۆ 5 بازنە.\nبابل 17 كورسی بۆ 4 بازنە .\nئەنبار 15 كورسی بۆ 4 بازنە.\nهەولێر 15 كورسی 4 بازنە.\nدیالە 14 كورسی بۆ 4 بازنە .\nكەركوك 12 كورسی بۆ 3 بازنە.\nنەجەف 12 كورسی بۆ 3 بازنە .\nصلاح الدین 12 كورسی بۆ 3 بازنە .\nدهۆك 11 كورسی بۆ 3 بازنە .\nكەربەلا 11 كورسی بۆ 3 بازنە .\nدیوانیە 11 كورسی بۆ 3 بازنە .\nواست ١١ كورسی بۆ 3 بازنە .\nمیسان 10 كورسی بۆ 3 بازنە .\nموسەنا 7 كورسی بۆ ٢ بازنە .\nتوركیا داوای گەڕانەوەی ئاوارە ئێزدییەكان دەكات بۆسەر ماڵ و حاڵی خۆیان


وێنە زیندووەکانی مۆبایلی هواوەی Mate 30 Pro دزەیان پێکرا و جەخت لەسەر دیزاینی کرایەوە – کەی ئای تی ئێن\nهەواڵ 18, ئه‌یلول 2019\nوا بڕیارە سبەینێ لە بۆنەیەکی تایبەتدا، کۆمپانیای هواوەی مۆبایلەکانی Mate 30 و Mate 30 Pro نمایش بکات، بەڵام دزەپێکەرەکان ئەوە نازانن و تەنانەت تاوەکو چەند کاتژمێرێک پێش نمایشکردنی مۆبایلەکان، وێنە یاخود زانیارییەکانیان بڵاو دەکەنەوە.\nلە دوای ئەوەی لە چەند ڕۆژی ڕابردوودا کەسێک بە ناوی Evan Blass ڕێندەری مۆبایلەکانی Mate 30 و Mate 30 Pro ـی بڵاوکردەوە، ئەمڕۆ وێنە زیندووەکانی مۆبایلەکان دزەیان پێکرا. لە چەند وێنەیەکدا کە لە تۆڕی Weibo ـی چینی بڵاوکراونەتەوە، بەشی پشت و پێشەوەی مۆبایلی Mate 30 Pro بە شێوەیەکی زیندوو بەدیار دەکەوێت. وێنەکان ئاشکرای دەکەن کە مۆبایلەکە لە پشتەوە خاوەن 4 کامێرای ڕێکخراوی بازنەیی دەبن، هەروەها لە پێشەوەش خاوەن نۆچێکی بچووک دەبێت لەسەر ڕوونماکەی ڕەنگە خاوەن 2 کامێرا ببێت لەسەری.\nهەر ئەم وێنانەش نا، بەڵکو ڤیدیۆیەکی زیندووی مۆبایلەکە بڵاوکراوەتەوە لە تیک تۆک و لە پاشان لە یوتیوب، کە تێیدا مۆبایلەکە لە پاکەتەکەی دەردەهێندرێت و بەکاردەهێندرێت. بەڵام وا پێدەچێت کە مۆبایلەکە خاوەن لە کۆگای Google Play ـی و هیچکام لە ئەپە سەرەکییەکانی دیکەی گووگڵ نەبێت.\nچاوەڕوان دەکرێت مۆبایلەکە خاوەن پڕۆسێسەری نوێی Kirin 990 ببێت و یەکێک لە کامێرا سەرەکییەکانی پشتەوەی روونی 40 مێگاپێکسڵ ببێت. سبەینێ مۆبایلەکە نمایش دەکرێت، هەر بۆیە ئەوکاتە هەموو زانیارییەکانی مۆبایلە نوێیەکانی هواوەی دەزانین. بێگومان سبەینێ کەی ئای تی ئێنیش هەموو شتێکتان دەربارەی مۆبایلەکە پێ دەڵێت.\nتاگەکان Huawei Huawei Mate 30 Huawei Mate 30 Pro ڤیدیۆی دزەپێکراو مەیت ۳٠ مەیت ۳٠ پڕۆ وێنەی دزەپێکراو هەواڵ هواوەی


داهۆڵ – Nabaz Goran – نەبەز گۆران\n03 شوبات داهۆڵ\nکاتژمێر 02:38h لە هاوپۆلی چیرۆك لەلایان نەبەز گۆران\nكێڵگەكەی كەوتبوویە سەر رێگاكەی من. كە بەتەنیشت مەرەزەكەیدا تێپەڕیم، كەسكی ئەكردەوە. خەریك بوو دەمە دەمی پێگەیشتنی هاتبوو. كاتێك -با- لەوسەرەوە دەهات، بەدەم -با-كەوە پەڵەی مەرەزەكە شنەشنێكی ئەكرد و خۆی ئەدا بەم دیو بەو دیوا چاوی پڕ ئەكرد لە تەماشا. خورەی ئاوەكە بەناو گۆلەكاندا و جریوەی چۆلەكەكانی دەوری، ناچاری دەكردم هەمیشە تاوێك لە جێگای خۆم بووەستم تەماشای بكەم. جوانی دیمەنەكە هێندە سەرنج راكێشبوو، دوای چەنجارێك تێپەڕین بەلایدا ئینجا هەستم بەشتێك كرد.\nلە چواردەوریی مەرەزەكە، كۆمەڵێك داهۆڵی لە شێوەی كەروێشك دروستكردبوو تا چۆلەكەكان بترسێنێت و دەست لە خواردنی بەرهەمەكەی هەڵگرن، كەچی لەخۆشی ئەو داهۆڵانەی لە شێوەی كەروێشك بوون پۆلی چۆلەكەكان لەو ناوە شەپۆلی دەدا. خۆشی لەناوەراستی مەرەزەكەدا پارچە پەرۆیكی پێچابوو لەسەری و بەتەنەكەیەكەوە خەریكی دەركردنی چۆلەكەكان بوو.\nرۆژی دوایی هاتمەوە تەماشا دەكەم، داهۆڵەكانی گۆڕیووە، لە كەروێشكەوە كردوونی بە شێوەی بەراز! بەرازەكان لە لوتێكی درێژ و لاشەیەكی خرپنی بۆدروستكردبوون، بەسەر لاشە خرپنەكانیانە چۆلەكە ریزیان بەستبوو. هیچم نەوتوو تێپەڕیم. تومەز شەوەكەی چەقەڵەكانی ئەو دۆڵە بەخۆشی شێوەی بەرازەكانەوە، وایانزانیبوو راستین دابوویان بەسەر مەرەزەكەدا نیوەیان شێلابوو.\nبۆ ڕۆژی سێهەم كە هاتم بینیم، نیوەی مەرەزەكەی نووسابوو بە گۆلەكانەوە، خۆشی لە گۆشەیەكەوە دۆش دامابوو سەیری ئەكرد. بەزەیم پێداهاتەوە، لە دورەوە بانگم كرد بێتەلامەوە، بە خەمگینیەوە هێواش هێواش هات.\nجا چی نەبووە، بەدبەخت بووم بەدەست چۆلەكە و چەقەڵەوە. ئەم دۆڵە پڕە لە چەقەڵ، هەر ئەوەنە دایان بەسەر كێڵگەیەكدا تاروماری ئەكەن، نابینی چیانكردوە؟ با چۆلەكەش بوەستێت.\nدەبینم… دەبینم… ئەما خەتای ئەوان نییە، ئەوە خۆتی بانگیان دەكەیت!\n-ئەوە تۆ چی دەڵێت كوڕە؟! خەتای منی چی، رۆژ ئەكاتەوە تا ئێوارە من بە تەنەكەیەكەوە خەریكی دەركردنی چۆلەكەم، شەوانیش تا درەنگێك نانووم، نازانم ئەو چەقڵە گەڕوگولانە چۆن فرسەتیان هێناوە، سەیركە نیوەی مەرەزەكیان شێلاوە، وابروا رەنجی ئەمساڵم بە بادەچێت.\n-دەزانم مامە دەزانم، بەڵام نازانم بۆچی تۆ هێشتا پێت وایە دەبێت داهۆڵەكان بەو شێوە دروستكەیت؟ داهۆڵ دەبێت لەشێوەی مرۆڤ بێت!\nبۆچی لە شێوەی مرۆڤ بێت؟\nبۆئەوەی هیچ گیانەوەرێك لەم سەرزەمینە نییە لە مرۆڤ ترسناكتر و، هیچ گیانەورێكیش نییە لە مرۆڤ نەترسێت. ئەی نابینی مرۆڤ هەر لەسەرەتاوە هەستی بەوەكردەوە چەند ترسناكە، بۆیە داهۆڵی كێڵگەكانیشی لە شێوەی خۆی دروستكردوە.\n-یانی ئاوا؟! دە كەوایە فەرموو وەرە با تاقی بكەینەوە.\nدەستمانكرد بە دورستكردنی چەند داهۆڵێك لە شێوەی مرۆڤ، هێشتا دووهەم داهۆڵمان بە تەواوەتی دانەنابوو وردە ورەدە چۆلەكەكان كێڵگەكەیان بەجێدەهێشت، هەتا لێبووینەوە تەواوی كێڵگەكە كش و مات بوو. كە جوتیارەكە بینی ئەوەی وتم راستبوو، سەیرێكی كردم و وتی: هەرگیز نەمزانییوە مرۆڤ ئەوەندە ترسناكبێت!\nراستیدەكرد، نەیزانیبوو، چونكە خۆی یەكێك بوو لەو مرۆڤانەی پێیوابوو ئەوانی تریش لەخۆی دەچن، نەیزانیبوو گیاندارەكانی سەر زەوی جیاكاری ناكەن لەنێوان مرۆڤێك و مرۆڤێكی دیكە و هەموویان بەترسناك دەزانن. ئاخر گیاندارەكان وەك ئێمە نین بێن لەنزیكەوە مرۆڤەكان ئەزمون بكەن، تابزانن كامیان باشە و كامیان خراپ، پێش ئەوەی نزیك بكەونەوە لای خۆیانەوە وادادەنێن كە هەموویان ترسناكن، بۆیە باشترە لایان ئەوانەیان ترسناك نین دەردەكەون كەوانین، ئەوانەشیان ترسناكن ئیدی پێویست بەوە ناكات نزیكبیتەوە تا ترسناكیەكەیان هەست پێبكەیت. هەرلەدورەوە بریار دەدەن ترسناكن.\nمن بۆخۆم لە منداڵیەوە بە داهۆڵی ناو كێڵگەكاندا زانیم، ئەوەی پێویستە لێی بترسیت مرۆڤە. ئەو كەسەشی یەكەمجار داهۆڵی دروستكرد كەسێكی ژیربووە، زانیویەتی لەم سەرزەویە گیان لەبەرێك نادۆزیتەوە لەمرۆڤ ترسناكتر. نەبەز گۆران


ئیمپریالیزمی زمانی - ویکیپیدیا، ئینسایکڵۆپیدیای ئازاد\nئیمپریالیزمی زمانی چەمکێکی زمانەوانیە کە تواناو دەسەڵاتی زمانێک دەسەپێنرێت بەسەر زمانەکانی تر ئەم دەسەڵاتەی زمان بە دەسەڵاتی سەربازی دەسەپێنرێت تا دەگاتە ئاستی خوگری. لە کۆن دا لە ڕێگای توانای سەربازیەوە ئەنجام دەدرا بەڵام لە کاتی ئێستادا ڕێگای ئابوری و ڕامیاری بەکاردێت کە لەپاڵ زمانەوە کەلتور و ڕۆشەنبیری زمانەکەش دەسەپێنرێت.\nلەکاتی ئێستادا ئەمێریکا ئیمپریالیزمی زمانی ئینگلیزی لە ڕێگای ھێزی ئابوریەوە بەسەر زمانەکانی تر خۆی دەسەپێنێت. ئەمیش لەڕێگای دامەزراندنی چەندین دەزگای ئابوری. وە ھەریەکە لە وڵاتانی سعودیا و ئێران ئیمپریالیزمی زمانی عەرەبی و فارسی لە ڕێگای ھێزی ڕامیاریەوە خۆیان بەسەر زمانەکانی ناوچەکانی دەوروبەریان دەسەپێنن. ئەمیش لەڕێگای دامەزراندی چەندین دەزگای ڕامیاری زمانەوانی.\n١ ئیمپریالیزمی زمانی ئینگلیزی\n٢ ئیمپریالیزمی زمانی فارسی\n٣ ئیمپریالیزمی زمانی عەرەبی\nئیمپریالیزمی زمانی ئینگلیزی[دەستکاری]\nڤێڵبیسن پێی وایە تەشەنەکردنی زمانی ئینگلیزی و بەجیھان بوونی وە پاشان دەرکەوتنی وەک ئیمپریالیزمی زمانی ئینگلیزی بۆ لایەنی مێژوو دەگەڕێتەوە ٫بەتایبەت لەوناوچانەی کە دەستی بەسەرداگرتوون بە ھێزی سەربازی وەک ھیندستان و پاکستان و ئۆگەندا و زیمبابۆی و .... ھتد وە ئەوناوچانەی دەستی بەسەرداگرتوون بەھێزی ئابووری وەک ئەوروپا بەتایبەت وڵاتانی ئەسکەندەناڤیا.\nیەکێک لەو بنەمایانەی کە ڤێڵبیسن پشتی پێ دەبەستێت بۆ بەردەوامی و بەھێزبوونی ئیمپریالیزمی زمانی ئینگلیزی ئەوەیە کە ئینگلیزەکان توانیویانە زمانەکەیان بخەنە نێو پەیڕەوی قوتابخانەکانی خوێندن وە پاشان لە ڕێگای کەلتورەکەیانەوە خودی ئەم میللەتانە بکەنە خاوەنی زمانەکە. لەڕێگای ئەم ھەنگاوانەوە:\nپێویستە تەنھا فێری زمانی ئینگلیزی ببن (بەھەرشێوەیەک بێت)((ھەتا ئەگەر بە ھەڵەش بدوێن))\nکردنەوەی قوتابخانەی نمونەیی بۆ قوتابیانی ئینگلیزی زگماک (چاکردنەوەی ھەڵەی زمانی شەقام)\nکردنەوەی خولی فێرکاری بۆ گەورەکان (بەتەمەنێک یەک وشەی ئینگلیزی دەزانێت ئەمە واتا زۆر)\nکردنەوەی خولی دووەمی فێرکاری بۆ گەورەکان (بەتەمەنێک دوو وشەی ئینگلیزی دەزانێت ئەمە واتا زۆر)\nکاتێک لە زمانەکەیان یەک وشەی ئینگلیزی بەکاردێنن ئەمە واتای ھەنگاوێک چوینە پێش وە ئەوانیش ھەنگاوێک بۆ دواوە.\nبەکارھێنانی زمانی ئینگلیزی لە باڵوێزخانەکان و بانکەکان و لەسەر زاری کرێکاران و مامۆستایان ھەندێک ھۆکاری پێدان\nھۆکاری دەرونی مرۆڤ:چاندنی بیرۆکەی باڵایی . بەوەی ئینگلیزی زمانی دەوڵەمەند و ڕۆشەنبیر و کەسایەتیەکانە. چاندنی ئەم ھیزرە بوە ھۆی بەرزکردنەوەی ئاستی داواکاری زمانەکە.\nھۆکاری دەرەکی مرۆڤ:چاندنی بیرۆکەی بەردەستەیی٫بەوەی ھۆکاری فێرکاری زۆرە و مامۆستای باش زۆرە وە پێداویستیەکان دەست دەکەون .\nھۆکاری کارگوزاری:ئینگلیزی نەزانی کارت دەست ناکەوی . دانانی مەرجی زانینی زمانی ئینگلیزی بۆ کارکردن.\nلە ھۆکاری تر:\nدەسکەوتی ئابوری: ئینگلیزی واتا پارەی زۆر.\nدەستکەوتی ئایدۆلۆژی: خۆ بەشارستانی بینین.\nپێگەی کۆمەڵایەتی:ھەبونی پارە و ڕۆشەنبیری.\nلە بەرھەڵستکارانی ئیمپریالیزمی زمانی ئینگلیزی زمانەکانی ئەڵمانی و فارسی و عەرەبی و چینی و ڕوسی دادەنرێن. ئەڵمانەکان زۆرترین ژمارەی پەنابەر لە خۆ دەگرن و فێری ئەڵمانیان دەکەن . ئێرانیەکان لە ھەوڵی قەدەغەکردنی خولەکانی زمانی ئینگلیزی دان. وڵاتە عەرەبیەکان زۆرترین دەزگای ڕاگەیاندنی عەرەبیان کردۆتەوە لەگەڵ ھەڵی کاری زیاتر ٫ئەگەر زمانی چینی نەزانی ناتوانی سەرمایەی زۆر بەدەست بێنی . بۆ دروست کردنی سوپایەکی بەھێز پێویستە زمانی ڕووسی بزانی. لەگەڵ ھەوڵی زیاتر.\nئیمپریالیزمی زمانی فارسی[دەستکاری]\nتەشەنەکردنی زمانی فارسی و بەھەرێم بوونی وە پاشان دەرکەوتنی وەک ئیمپریالیزمی زمانی فارسی بۆ لایەنی مێژوو دەگەڕێتەوە ٫بەتایبەت لەوناوچانەی کە دەستی بەسەرداگرتوون بە ھێزی سەربازی لە کاتی کۆن دا وەک کوردستان و بابل و ئەفغانستان و ئاسیای ناوەڕاست و.... ھتد یەکێک لەو بنەمایانەی کە ڤێڵبیسن پشتی پێ دەبەستێت بۆ بەردەوامی و بەھێزبوونی ئیمپریالیزمی زمانی فارسی ئەوەیە کە ئێرانیەکان توانیویانە زمانەکەیان بخەنە نێو پەیڕەوی قوتابخانەکانی خوێندن وە پاشان لە ڕێگای کەلتورەکەیانەوە خودی ئەم میللەتانە بکەنە خاوەنی زمانەکە. لەڕێگای ئەم ھەنگاوانەوە:\nکردنەوەی فرھنگستان زبان و ادب فارسی لە سی یەکانی سەدەی ڕابردوو.\nڕوبەرووبوونەوەی زمانەکانی دەورووپشتی لەلایەن (فرھنگستان زبان و ادب فارسی) بە تایبەت زمانەکانی کوردی و ئینگلیزی.\nدروست کردنی نووسەر و کارمەندی لێھاتوو بۆ ئیش کردن لە ناو زمانەکانیان بە مەبەستی شێواندن و لاوازکردنی.\nھەریەک لەزمانەکانی تورکی و کوردی و عەرەبی بەبەرھەڵستکار و کێشەی زمانی فارسی دادەنرێن. بەڵام لە دوای سەرھەڵدانی شۆڕشی ئیسلامی لە ئێران ئەم بەرھەڵستکاریە بە پێچەوانە وەرگەڕاوە. ڕابەڕانی ئیسلامی ئێران لە سەرەتای شۆڕشیان ویستیان زمانی تورکی بکەنە زمانی فەرمی لە پاڵ زمانی فارسی بەڵام بە ھۆی داواکاری بەفەرمی بونی زمانەکانی تری ناو ئێران وەک کوردی و عەرەبی و ... ھتد ئەم ھەوڵە دواخرا . بۆیە کەوتنە ھەوڵی ئەوەی زمانەکانی تری ناوچەکە لاواز بکەن تا خۆیان بەرەو لوتکە بڕۆن. بەمە وشەگەلێکی زۆری عەرەبیان ھێنا ناو زمانەکانی فارسی و کوردی بەو پێیەی زمانی ئاینی پیرۆزی ئیسلامە وە دەست بەسەر داگرتنی (فرھنگستان زبان و ادب فارسی) بۆ ڕێگا خۆشکردنی ھاتنە ناوەوەی وشە ئینگلیزیەکان و فەڕەنسیەکان وە پاشان بە مۆدێل کردنیان لەلایەن خەڵکەوە. کۆماری ئیسلامی ئێران ئێستا بە ھەزاران کادیرو نوسەری کوردی پێگەیاندوە بە پەیڕەویەکی فارسی عەرەبیانە وە ناردونی بۆ ناوچەکانی ھەرێمی کوردستان و باکور و ڕۆژھەڵاتی کوردستان بۆ شێواندن و لەباربردنی زمانی کوردی جگە لە دەست بەسەرداگرتنی جومگەکانی ھەرێمی کوردستان بە شێوەی ناڕاستەوخۆ.\nئیمپریالیزمی زمانی عەرەبی[دەستکاری]\nبەر لە ھاتنی ئایینی ئیسلام شتێک نەبوو وەک قەبارەیەکی گەورە بە ناوی عەرەبی. ئاینی ئیسلام ھۆکاریس سەرەکی و یەشەنەکردنی زمانی عەرەبیە وە پاشان دەرکەوتنی وەک ئیمپریالیزمی زمانی عەرەبی\nعەرەبەکان توانیان زمانەکەیان وەک ئیمپریالیزمی زمانی عەرەبی نیشان بدەن ئەویش بەکار ھێنانی ئایین بوو . لە پاڵیشی کەلتورو ڕۆشەنبیریەکەیان بوو بۆ سەرھەڵدان و تەشەنەکردنی زمانی عەرەبی سێ ھۆکاری بنەرەتی ھەبوون:\nبەکارھێنانی ھێزی ئایین وە لەپێناو ئایین بەکارھێنانی ھێزی سەربازی.\nخۆ بە خاوەن کردن. عەرەبەکان زۆر بەژیریانە زمانەکەیان دەوڵەمەند کرد بە ڕێگای خۆ بەخاوەن کردنی گەلێک لە وشەی زمانی میللەتەکانی ژێر دەستیان وەک زمانەکانی کوردی و فارسی و تورکی.\nداتاشین. لەکاتی ھاتنی ھەر وشەیەک و ناوێک و ئامێرێکی نوێ ڕێگایان نەدەدا بچێتە سەرزاری خەڵکی تا بە دەزگایەکی تایبەتی زمانەوانی تێپەر نەبووبا (زانکۆی ئەزھەر لە میسر) ئەم دەزگایە ناوێکی نوێی عەرەبی بۆ دادەتاشی پاشان بە ناوە عەرەبیەکەوە دەچوە سەرزاری خەڵکی.\nتوانیویانە زمانەکەیان بخەنە نێو پەیڕەوی قوتابخانەکانی خوێندن.\nچاندنی بیرۆکەی باڵایی. بەوەی عەرەبی زمانی بەھەشتی و ڕۆشەنبیر و کەسایەتیەکانە. چاندنی ئەم ھیزرە بوە ھۆی بەرزکردنەوەی ئاستی داواکاری زمانەکە.\nزمانی عەرەبی زمانی بەھەشتە و عەرەبی نەزانی ناتوانی وەڵامەکانی گۆڕ بدەیتەوە.\nنوێژ و پاڕانەوەکان تەنھا بە زمانی عەرەبی دەبێت.\nلە بەرھەڵستکارەکانی زمانی عەرەبی زمانەکانی ئەمازیغتی و کوردی و فارسی دادەنرێن.\nپسولەی زمانە لاوەکیەکان\nبزاڤی بە ئینگلیزی بدوێ\n^ Gerald Knowles, موسوعة بریتانیکا.\nوەرگیراو لە «https://ckb.wikipedia.org/w/index.php?title=ئیمپریالیزمی_زمانی&oldid=625067»\nئەم پەڕەیە دواجار لە ١٣:٥١ی ٢٧ی حوزەیرانی ٢٠١٩ نوێ کراوەتەوە.


بۆ یەکەمین جار لە عەمانی پایتەختی ئۆردون باسی ڕۆژهەڵاتی کوردستان دەکرێت.\nبۆ یەکەمین جار لە عەمانی پایتەختی ئۆردون باسی ڕۆژهەڵاتی کوردستان دەکرێت. بۆ یەکەمین جار لە عەمانی پایختی ئۆردون باسی ڕۆژهەڵاتی کوردستان دەکرێت.\nلە گەشتێکی چەند رۆژەی سەرۆکی پارتی سەربەستیی کوردستان لە نێوان ٦ بۆ ١٢ی ٥ ی - ٢٠١٧، بۆ وڵاتانی رۆژهەڵاتی ناڤین، و لە سەردانێ بۆ عەمانی پایتەختی ئۆردن، توانی لەگەڵ چەندین کەسایەتی دیار و بەرپرسی وڵاتی ئۆردون دیدار پێکبهێنێت، لەو دیدارانەدا باسێکی گشتی لە سەر وەزعی کورد لە رۆژهەڵاتی کوردستان، و هەڵسوکەوتی دەسەڵاتدارانی کۆماری ئیسلامی ئێران بەرامبەر بە گەلی کورد و گەلانی دیکەی بندەست لە ناوچەکە کرد. هەروەها بەرێز باوەجانی باسی مەترسی بوونی ئەم رێژیمە لە سەر ئاشتی و ئارامی لە رۆژهەڵاتی ناوەڕاستکرد، و لە درێژەی گەشتەکەیدا داوای پێشاندانی هەڵویستی بۆێرانەی لە وڵاتانی ناوچەکە کرد بە رامبەر بە رێژیمی ئێران.\nلە ماوەی ٦ رۆژدا و بێجگە لە چەندین دیداری سیاسی و دیپلوماتی، بەرێز باوەجانی حەوت دیداری تەلەفزۆێنی و ڕاگەیاندنی و رۆژنامەوانی پێکهێناوە.\nئەو بەشەی لە دیدارەکانی بەڕێز باوەجانی کە ئاماژەیان پێکراوە بریتین لە:\n١ - دیدار لەگەڵ بەریز ساڵح ئەلقولاب، وەزیری ڕاگەیاندن و ڕۆشنبیری پێشوو، ئەندام لە مەجلیسی ئەعیان ( سیناتۆر) ئۆردونی ئیستا و ٣ دەورەی پێشووتریش. کەسایەتیەکی دیارو بەرچاوی سیاسی و ڕاگەیاندنی عەرەبییە، کە بەردەوام لە ڕێگەی پێنووس و بەرنامە تەلەفزۆێنییەکانی دژایەتی خۆی بەرامبەر بە حکومەتی کۆماری ئیسلامی ئێران پێشانداوە. هەروەها سەرپەرەستی مەجلیسی گشتی کاناڵ و تەلەفزۆێنەکانی ئۆردون بووە. سەرۆک و دامەزرێنەری کاناڵی بە ناوبانگی ئەلعەرەبییە بووە،\nلە چەندین رۆژنامەو راگەیاندنی بە ناوبانگی عەرەبی گۆشەی تایبەتی خۆی هەیە بۆ نووسین. بە گشتی کاریگەری زۆری لە حکومەت و ڕاگەیاندنەکانی عەرەبی هەیە.\n٢ - دیدار لەگەڵ بەرێز: موعتەز ئەبو رومان ئەندامی پەرلەمانی ئۆردون . کە ناوبراو وێرای کۆبوونەوەی تایبەتی لەگەڵ بەڕیز باوەجانی، هاوکات میوانداریشی کردوە بۆ ئێوارەخوانێک لە ماڵەکەی خۆی، کە هاوکات چەندین کەسایەتی دیاری ئۆردونێشی بۆ ئەو میوانیە بانگهێشت کردووە، هەلێکی باش بووە کە سەرۆکی پ س ک لە نزیکەوە لەگەڵ زۆربەیان ئاشنایی پەیدا کردوەو باسی نەهامەتیەکانی گەلی کوردی بۆ کردون.\n٣ - دیدار لەگەڵ بەرێزان: موحەممەد ئەلحوسەینی سەرۆکی ناوەندی پێناسە ( مرکز هویە)ی ئۆردونی و نێۆنەتەوەیی، و بەڕێز سوهاد تاڵەبانی سەرۆکی دەزگای قەندیلی نێۆنەتەوەیی لە ئۆردون. کە ئەوانیش پێوەندییەکی بەهێزیان لە نێۆ ئۆردون و ڵاتانی عەرەبی و دەوروبەر هەیە.\nهەر لە درێژەی ئەو گەشتەدا لەگەڵ چەندین لایەنی دیکەی نەیاری کۆماری ئیسلامی ئێران دیدارو کۆبوونەوەی داخراوی پێکهێناوە، کە لایەنی بەرامبەر پێشنیاری بڵاونەکردنەوەی کۆبوونەوەکانی کردوە.\nبە پێێ دانپێدانانی زۆربەی ئەو لایەنانەی لەگەڵ سەرۆکی پارتی سەربەستیی کوردستان ئاماژەیان بەوە کردوە کە وا یەکەمجارە لە نزیکەوە لەگەڵ سەرکردەیەکی رۆژهەڵاتی کوردستان کۆدەبنەوەو گۆی بیستی ئێش و ئازارەکانی گەلی کورد لەو بەشەی کوردستان دەبن.\n١٣ / ٥ / ٢٠١٧\nبۆ دیتنی وێنەی زیاتر پێوەندی بە باتەکەوە تکایە کلیکی ئەم پەیجەی خوارەوە بکەن\nڕێکه‌و 2017-05-14 04:29:40


جە هەڵەبجە کۆنیشتێوی ئەدەبی سەبارەت بە شعیرێ نۊو هەورامیێ ڕێکوزیا . – Horam\nجە هەڵەبجە سەنتەرو ژیوای سەبارەت بە شیعرێ نۊو هەورامیێ کۆنیشتێوی ئەدەبیش پەی شاعیر و نویسەر فەرشید ڕۆستەمی ڕێکوست.\nڕۆو دوە شەممەی، جە شارو هەڵەبجە-ی، سەنتەرو ژیوای، چێرو نامێ (ئەوەوانای ڕەوتو شیعرێ نۊو هەورامی)یێ، کۆنیشتێوی ئەدەبیش پەی شاعیر و نویسەر فەرشید ڕۆستەمی ڕێکوست.\nجە کۆنیشتەکەنە کە سوهەیب فاروق-ی بەردڕاوە، ژمارێو جە شاعیرێ و نویسەرێ و ئەدەبدۆستێ هەڵەبجەی و هەورامانی ئامادێ بیێ و جە میانشەنە فەرشید ڕۆستەمی بە فراوانی ئەوەوانایش پەی بە ڕەوتو شعیرێ هەورامیێ کەرد و گرنگی ئی شێوازە جە شیعرێش وست ڕووە.\nکۆنیشتەکە بە گفتوگۆ و پرسیارێ بەشداربیەکا و وەڵامێ فەرشید ڕۆستەمی دماییش ئوما.\n٭وێنەکێ؛ لوقمان هەورامی گێرتێنێ و جە سنتەرو ژیوای هۆرگیرێنی.


رەنگە ھیچ بابەتێک ھێندەی بابەتی خنکان بێ تەفسیرو سەربووردە نەبێ، بەجۆرێک ھەرکات باسی خنکان ھاتەگۆڕێ ئیدی بێدەنگ دەبین و وەک کردەیەکی سروشتی و قەدەرێکی تاریک سەیری دەکەین.\nخنکاندن جۆری زۆرە، لەڕووی سایکۆلۆژییەوە بە جۆرێک لە ئەلیەناسیۆن و نامۆبوون باس دەکرێ و لە رووی ئینسرۆپۆلۆژییەوە ئیگۆی سوپەرمانە و ھەروەھا سۆسیۆلۆژیا بە پەراوێزکەوتن و حیرمانی تاک پڕۆسەی خنکانیان تیۆریزە کردووە.\nمرۆڤ دەکرێ پڕ بە سییەکانی ھەوا ھەڵمژێ، بەڵام ھەست بکات گەرووی ئەو بۆ ھەوا تەنگەبەرە. دەکرێ ھەنگاوەکانت بھاوێژی، بەڵام تەنھا خۆت ھەست بە خنکانی قاچەکانت بکەی. ئەوەی مرۆڤ لێی بەرپرسیارە ھەوڵدانە بۆ ئەوەی نەخنکێت لە راستیدا ئەوەی ھێزی مانەوەشی پێدەبەخشێ ھەستی نەخنکانە، بۆیە دەتوانێ شەڕ لەگەڵ چارەنووسی خۆی بکات. وەکو قورگ و ھەناسە دەکرێ پەنجەکانی دەستیش بخنکێن بە جۆرێک تەوق بن بەسەر جەستەتەوە ئەگەر وانەبا چی لە دەستەکانمان بەنرخترە بۆ پاراستن، بەڵام وەک کورد دەڵێ ماری پێدەگرین. ھەموو ئەندامێکی جەستەی مرۆڤ دەکرێ بە رێگای جیاواز بخنکێنرێ. دەکرێ مرۆڤێکی خنکاو بیت و جەستەیەکی سارد و سڕی ماندوو بەدوای خۆتتدا کێش بکەی. بەڵام ھۆکار و فاکتەرەکانی پشتی خنکان چین و لە کوێدا ھەستی خنکان لە مرۆڤدا دروست دەبێ.\nیەکێک لەو خاڵانەی بۆ مرۆڤ قووتناچێ و بەتەواوەتی گۆشەگیری دەکات بابەتی ھیوایە. ھەرکات ھیواو ئومێد لە ژیانی مرۆڤدا بەرەو کوژانەوە رۆیشت ئیدی خنکان دەستپێدەکات. ھیوا بۆ ئازادی، بۆ کەرامەت بۆ نان، سیانەی ئەو تێرمانەن مرۆڤ لە ئەگەری خنکان دووردەخەنەوە. ھەرکات لەم جۆرە ھەلومەرجە نزیک بووینەوە ئیدی سەرەولێژبوونەوەیەک بەرەو نامۆبوون و بێھیوایی دەستپێدەکات کە لە دواجارا بە خنکان کۆتایی دێت.\nھەڵەین ئەگەر پێمان وابێ خنکان تەنھا کاتێک روو دەدا کە کەسێک دەستی خستبێتە بینەقاقامان. یان لە شیرین خەودا سەرینێک بخرێتە سەر دەممان و بتاسێین. وەکو چۆن خنکانمان ھەیە بە نەبوونی دادپەروەری لە وڵات ئاوھاش خنکان ھەیە بەو ھەموو رێگرییە ئاینی و کەلتورییانە ھیچ تێگەشتنێکی ناوکۆیی لە نێوان ھۆشیاری نەوەی نوێ و سەردەمەکەی لەگەڵ رابردوو نابینینەوە.\nکاتێک ھەست بکەی بەھرەکانت و خەونەکانت لە گۆشەگیریی و نامۆبووندا دەژین ھەناسەت توند دەبێ. ئەو کاتەی خەڵکانێکی گەندەڵ و نابەرپرس دەبینی وڵات تاڵان دەکەن و تۆش ناتوانی رێگری بکەی ھەست بە خنکان دەکەی. ھەندێک جار کۆچ و راکردن و دوورکەوتنەوە دەبێت بەو نوزەی ئەو ھیوایەی کە لە خنکان نەجاتت دەدا، بەڵام بە داخەوە خنکانی دەریاچەی ئیجە و دەریاچەی کاڵاس و کەناراوەکانی دنیا ئەو ھیوایەت پێڕەوانابینن و تۆ دەخنکێیت.\nھەندێک جار لە خنکان و دڵ رەقی دنیا ناترسین و بەرگری دەکەین بەڵام بارانێکی تووڕە دەتوانێ ببێت بەلافاو لە شارێکی بێ پلانی تەلارسازیدا لە شیرینی خەودا ئاو بێتە ژوورەوەو تۆ دەخنکێیت.\nبۆ ئەوەی بیر لە چارەسەری خنکانی بە کۆمەڵ بکەینەوە دەبێ بیر بکەینەوە. ھەموو بەھرەو ھێزی فیکری خۆمان بەکار ببەین تارووبەڕووی مەترسی خنکان ببینەوە. ھێشتا درەنگ نییە دەست بە دروستکردنی خەونی گەورە و رووداوی گەورە و ھیوای گەورە بکەین لای تاکی کورد. پلان و ستراتیژی حکومەتی ھەرێم دەبێت بە ئاڕاستەی دروستکردنەوەی ھاونیشتمانی خاوەن خەون و ھیوا ئیش بکات. ئیشکردن لەسەر تاکی کورد یەک لە ئەرک و وەزیفە ھەرە قورسەکەی حکومەت و تەواوی سەندیکا و داموودەزگا پەروەردەیی و پیشەییەکانی حکومەتە، وڵات ناتوانێ تەنھا یەک ھەنگاویش بچێتە پێشەوە ئەگەر تاکەکانی کۆمەڵگا بێ ھیواو خەونی گەورە بژین. ئیشکردن لەسەر ھیوای نەخنکان زۆر قورسترە لە پرسی خنکان خۆی .


قوربانی بۆ دەکرێ؟\nتاريخ: ۱۴۰۰ جمعه ۱ مرداد ساعت ۱۱:۲ بازدید: 900 نظرات: 0 کد مطلب: 16357\nلە وڵامی ئەوانەی ڕەخنەیان لە قوربانی هەیە\nحاجی عەبدوڵڵا حەمزە\nمرۆڤی سەرەتایی، نەخوێندەار و بێ ئەزموون و نەزان بوو؛ هەر وەک چۆن لە تێکۆشانی بێ‌وچان و بەردەوام‌دا بوو بۆ پەیداکردنی بژیو و خۆپاراستن لە ئەو شتانەی ئاساییش و تەندرووستیان تێک دەدا و هەوڵی دەدا بۆ مان و ژیان؛ ئاواش لە هەوڵی ناسینی ئەوەدابوو کە کێ درووستی کردوە و لە کوێ هاتوە و بۆ کوێ دەچێ؟\nمرۆڤ هەمیشە باوەڕی وابووە خودا هەیە و دەستەڵاتی تەواو لە دەست ئەو دایە، بەڵام مرۆڤ وایدەزانی چونکە شەڕ و ئاشتی دژی یەکن و ساردی و گەرمی دژی یەکن و ڕۆژ و شەویش هەروا، بۆیە باوەڕی وابوو کە ناگونجێ خودایەک هەبێ هەموو ئەو دژانە لە پەنا یەکتر ساز بکات و خودای هەموو لایەک بێ. جا بەو پێ یە باوەڕی بە فرەخودایی هەبوو! هەروەها کام لایەنی سرووشتی لە لایەنەکەی دیکە هێز و گوڕی بە مرۆڤ دابا و کاریگەری زیاتری لە سەر ژیانی مرۆڤ هەبا، ئەوە ئەو لایە بەخودای بەهێز پەرستش دەکرا.\nسەردەمی ئیبڕاهیم، مرۆڤەکان بەرد و داری تاشراو و مانگ و ڕۆژ و ئەستێرەیان بە خودا دەزانین و لە ڕوی بەهێزی و بێ‌هێزی و ڕووناکایی و هەڵاتن و ئاوابوون و دەرکەوتن و ون‌بوونەوە، ڕوویان لە خودا دەکرد یا ڕوویان لەخودا وەردەگێڕا...دەبوو کەسێک بە بەڵگە و نیشانە و دەلیل پێیان بسەلمێنێ کە ئەوانە خودا نین و هێزی ئەوەیان نیە ئافرێنەر بن و خۆیان ئافراو و دەسکردن!\nکاتێک ئیبڕام بوتەکانی شکاند، تەوری نایە سەر ملی بوتی گەورە و گوتی ئەو بوتە ئەوانی دیکەی شکاندووە! کەچی گوتیان دار و بەردێکی بێ توانا چۆن دەتوانێ ئەوانە بشکێنێ. ئەو کارە زۆر کەسی ڕوون کردەوە کە ئەوەی دەیان پەرست هێزی چاکە و خەراپە و خوایەتی نیە. گوتی ڕۆژ خودای منە! وەک ئەوان کڕنۆشی بۆبرد.\nکەئاوابوو، گوتی شتێک ئاوابوونی هەبێ و نەتۆانێ ڕووناکایی خۆێ بپاڕێزی خودا نیە و نایپەڕستم. بۆ مانگ و ئەستێرەش هەر بەو جۆرە. لەنێو گەلەکەی وا باو بوو هەر خێزانێک منداڵێکی لە کوڕەکانی بۆ خودا سەر دەبڕی و دەیکردە قوربانی. بەڵام خودای ڕاستەقینە پێویستی بە قوربانی نەبوو. نەیدەزانی چۆن ئەو گەلە لە سەربڕینی منداڵەکانیان دوورخاتەوە و چۆن جێگرەوە بۆ سەربڕینی کوڕەکانیان پەیداکات؟ لە لایەن خودا فەرمانی پێدرا کوڕەکەی سەرببڕێ. سمایلی هێنایە بەردەمی چەقۆ، خودا مەڕێکی بۆ نارد و لەبڕی ئیسماعیل کردیە قوربانی. ئەو کارە و ئەو هێمایە و ئەو بەڵگەیە بوو بە هۆی ئەوەی شێوازی قوربانی کردن بگۆڕێ.\nجا ئێمە ئەگەر وەچەی ئیبڕاهیم یا نەتەوەی ئیبڕاهیم بین بە سەربڕین و کوشتنەوەی ئیسماعیلەکان شانازی ناکەین. بەڵکوو بە بەڵگە و دەلیلەکانی ئیبڕاهیم بۆ خوداپەرستی و خەڵک لادان لە سەربڕین شانازی دەکەین. ئیبڕاهیم کەسێک بوو کە بە ئاوەز و بیری ڕۆشەنبیرانە و بە بێ کێشە و خوێن‌ڕشتن گەلەکەی بۆ خودا پەرستی ڕێنوێنی کرد و ئەو هزر و بیرەی هێنایە گۆڕێ کە خوا پێویستی بە خوێنی مرۆڤ نیە و دەبێ خوێنی ئیسماعیلەکان نەڕژێ و ڕێزی لێ بگیرێ.\nئێستاش کە خوێنی ئاژەڵ دەڕژێ، لەبری نەڕشتنی خوێنی مرۆڤە. بۆیە پێویستە لەگەڵ پەیمان نوێ کردنەوە بۆ خودا، ئێمەش بە بەڵگە ئیبڕاهیم ئاسا ڕێنوێنی گەل بین. ئەوە باشترین بەڵگەیە بۆ بەرپەرچی ئەوانەی مێژوویەکە بەتایبەت لە ڕۆژی قوربان‌دا هێرش دەکەنە سەر ئیسڵام کە بۆ دەبێ لەو ڕۆژەدا ئەو هەموو کوشتارە لە ئاژەڵ دەکەن و ...\nبرچسب ها: ئەزموون, سەردەمی ئیبڕاهیم, مرۆڤی


ماڵئاواییکردن و ڕۆیشتنی سێرجیۆ ڕامۆس لە یانەی ڕیاڵ مەدرید، کۆتایی بە نەریتێکی یانەکە دەهێنێت، کە ماوەی 100 ساڵە بەردەوامە و کاریپێدەکرێت.\nڕۆیشتنی ڕامۆس لەڕووی مێژووییەوە گۆڕانکارییەک دروستدەکات ماوەی سەد ساڵە لە یانەی ڕیاڵ مەدرید ڕووینەداوە، ئەویش بوونی یاریزانێکی نا ئیسپانییە بە کاپتنی یانەکە.\nبەپێی زانیارییەکانی ڕۆژنامەی مارکا، لەئێستادا مارسێلۆ کاپتنی یەکەمی ڕیاڵە و هەریەک لە کەریم بنزیمە و ڕافائێل ڤاران دەبنە کاپتنی دووەم و سێیەم، ماوەی 100 ساڵە ڕووینەداوە سەرجەم کاپتنەکانی لۆس بلانکۆس لەو یاریزانانە بن، کە بەڕەگەز ئیسپانی نین.\nمارسێلۆ دوای 15 ساڵ لە یاریکردنی بۆ یانەی شاهانە، لە وەرزی 2021-2022 باندی کاپتن وەردەگرێت، لە ئەگەری گواستنەوەی ئەم یاریزانەشدا بنزیمە، یاخود ڤاران پۆستەکە بەدەستدەهێنن.\nلە ساڵی 1904وە ڕووینەداوە یاریزانێکی بیانی باندی کاپتنی ڕیاڵی پۆشیبێت، بۆ یەکەمجار ئارسەر جۆنسن لە ساڵی 1902 پێگەی کاپتنی ڕیاڵی وەرگرتووە.\nهەروەها فیدریکۆ ڕیڤێریتۆی گواتیمالی تاوەکو ساڵی 1904 بۆ کۆتاجار لەم پۆستەدا بووە، بەڵام لەدوای ئەو بەروارەوە ڕووینەداوە یاریزانێکی بیانی (نا ئیسپانی) پۆستەکە وەربگرێت.\nئەمشەو، شەممە، هەڵبژاردەی بەلجیکا یەکەم ڕوبەڕوبوونەوەی جامی نەتەوەکانی ئەوروپای 2020ی بەرامبەر ڕوسیا ئەنجامدا و بردنەوەی تۆمارکرد. لە ڕوبەڕوبوونەوەیەکی…\nدیۆکۆڤیچ ڕیکۆردێکی تۆمارکرد بە کەس تۆمارنەکراوە\nئەستێرەی تێنسی سەرزەوی-ی سڕبی، نۆڤاک دیۆکۆڤیچ بۆ جاری حەوتەم لە مێژوویدا لوتکەی ڕیزبەندیی یاریزانە پیشەگەرەکانی بواری تێنسی سەرزەویی…


باڵیۆزخانەی ئەمریکا لەعێراق: سامانەکەی خامنەیی 200 ملیار دۆلارە\nهەواڵ / عێراق :: 28/04/2019 :: 166 جار بینراوە\nوەزارەتی دەرەوەی عێراق داوای سڕینەوەی ئەو بڵاوکراوەیە لە باڵیۆزخانەی ئەمریکا دەکات، کە رایگەیاندبوو: سامانەکەی عەلی خامنەیی رابەری شۆڕشی ئیسلامی ئێران بە 200 ملیار دۆلار مەزەندە دەکرێت.\nهەینی رابردوو 26ی نیسانی 2018، باڵیۆزخانەی ئەمریکا لە عێراق لە لاپەڕەی تایبەتی خۆیان لە فەیسبووک بەیاننامەیەکی بڵاوکردەوەو ئاماژەی بەوەدابوو: گەندەڵی لەسەرجەم جومگەکانی دەسەڵاتی ئێران بڵاوبووەتەوە.\nلەبەشێکی دیکەی بەیاننامەکەدا باڵیۆزخانەی ئەمریکا لە عێراق سامانەکەی عەلی خامنەیی رابەری شۆڕشی ئیسلامی ئێران بە 200 ملیار دۆلار مەزەندە دەکات، لەکاتێکدا ژمارەیەکی زۆر لە هاووڵاتیانی لەژێر هێڵی هەژارییەوەن.\nوەزارەتی دەرەوەی عێراق لە بەیاننامەیەکدا کە ئاڕاستەی باڵیۆزخانەی ئەمریکای لە وڵاتەکەی کردووە رایدەگەیەنێت: ئەو بڵاوکراوەیە دژی عورفی دیبلۆماسی و رێسا نێودەوڵەتییەکانە کە حوکمی کاری نێردەکان دەکات لە دەوڵەتی خانەخوێدا.\nرونیشکراوەتەوە: دەرکردنی بڵاوکراوەیەک لەلایەن نێردەیەکی دیبلۆماسییەوە، کە ئامانج لێی دەوڵەتێکی دراوسێی عێراق و بەها ئایینی و سیاسییەکانیەتی، دژی بنەماکانی دەستوری عێراقە و لەگەڵ بنەماکانی نیەتپاکی لە مامەڵە لەگەڵ دەوڵەتانی دراوسێی ناگونجێت.\nداواشکراوە: باڵیۆزخانەی ئەمریکا لە عێراق ئەو بڵاوکراوەیە بسڕێتەوە کە دژی (عەلی خامنەیی) رابەری شۆرشی ئیسلامی ئێران بڵاوکراوەتەوە و رێگری بکات لە دووبارەبوونەوەی ئەو حاڵەتە.\nعێراق :: 48 خولەک پێش ئێستا


لەبەر ئەوەی پێداگیریی لەسەر گەڕانەوەی بۆ بارسێلۆنا دەکرد ئەمڕۆ نێیمار رۆژێکی ناخۆش بەڕێ دەکات – یاریگا سپۆرت\nHome/هه‌واڵه‌كان/گرنگ/لەبەر ئەوەی پێداگیریی لەسەر گەڕانەوەی بۆ بارسێلۆنا دەکرد ئەمڕۆ نێیمار رۆژێکی ناخۆش بەڕێ دەکات\nلەبەر ئەوەی پێداگیریی لەسەر گەڕانەوەی بۆ بارسێلۆنا دەکرد ئەمڕۆ نێیمار رۆژێکی ناخۆش بەڕێ دەکات\nئاگاتان لێیە هاندەرانی پاریس سانجێرمان لە دژی نێیمار بەنیازی چین؟\nئەمڕۆ نێیمار داسێلڤا دوای شکستهێنانی پرۆسەی گواستنەوەی بۆ ریزەکانی بارسێلۆنا یەکەم یاریی لە وەرزی نوێ بە درێسی پاریس سانجێرمان ئەنجام دەدات.\nرۆژنامەی مارکای ئیسپانی ئاشکرایکردووە، نێیمار دوای بێهیوابوونی لە چوونی بۆ پاریس دەبێت ئەمڕۆ بگەڕێتەوە دۆزەخەکەی و چاوەڕێی کاردانەوەی توندی هاندەران بکات، کە بەشێکی هاندەرانی یانەی پاریس سانجێرمان داوا دەکەن نێیمار بەشداریی یارییەکە نەکات و لەسەر کورسی یەدەگ دابنیشێت.\nنێیمار لە وەرزی نوێ هیچ یارییەکی بە درێسی پاریس سانجێرمان ئەنجام نەداوە، یارییەکەی ئەمڕۆ دەبێتە یەکەم یاریی نیمۆ، بەڵام بەهۆی پێداگیری لەسەر رۆیشتنی هاندەرانی پاریس سانجێرمان دژایەتی نێیمار دەکەن و بە توندی دروشمی جۆراوجۆری لە دژ دەڵێنەوە.\nتۆماس تۆخێلی راهێنەری پاریس سانجێرمان لەبارەی کاردانەوەی هاندەران لە دژی نێیمار گوتی ‘من ناتوانم هاندەران کۆنتڕۆڵ بکەم، تەنیا تیپەکەم لە ژێر کۆنتڕۆڵی من دایە، بەڵام ئێستا نێیمار یاریزانێکی دیکەیە’.\nلەوانەیە ئەمڕۆ تۆخێل یاریی بە نێیمار نەکات لە پێکهاتەی سەرەکی، چونکە یارییەکەی پاریس لە یاریگای پارک دێ پرێنسیس لە دژی ستراسبۆرگ بەڕێوە دەچێت، کە یارییەکە کاتژمێر 18:30 دەستپێدەکات.


برایە‌كی مامۆستا كرێكار پاڵپشتیی خۆیی بۆ لیستی بەرەو ئیسڵاح ڕاگەیاند – ئیسلامی\nسه‌ره‌تا/ كــوردستان/برایە‌كی مامۆستا كرێكار پاڵپشتیی خۆیی بۆ لیستی بەرەو ئیسڵاح ڕاگەیاند\n108 ده‌قه‌ی خوێندنه‌وه 1\nدەستە ڕاست (خالد ڕەنجدەر)، دەستە چەپ (مامۆستا کرێکار)\nبرایەکی مامۆستا کرێکار بەناوی “خالد ڕەنجدەر” پاڵپشتیی خۆیی بۆ لیستی بەرەو ئیسڵاح ڕاگەیاند و دەڵێت “من پشیگیریی لە کاندیدی بەڕێز خاتوو لەیلا دەکەم.”\nخاتوو لەیلا عەلی عەبدولعەزیز کاندیدی ژمارە ١٣یە لەسەر لیستی بەرەو ئیسڵاح.\nبڕیارە ڕۆژی ٣٠ی ئەیلولی ٢٠١٨ هەڵبژاردنی پەرلەمانی کوردستان بەڕێوەبچێت و لیستی بەرەو ئیسڵاحیش ژمارە ١١٩یە.\nدەقی پاڵپشتییەکەی خالد ڕەنجدەر وەکو خۆی:\nمن پشیگیریی لە کاندیدی بەڕێز خاتوو لەیلا دەکەم\nیەکێک لە کاندیدەکانی هاوپەیمانی بەرەو ئیسلاح بەڕێز خاتوو لەیلای کچی مامۆستا مەلا عەلی هەڵەبجەیە. ئەگەرچی وەک پێناسەیەک هەندێک زانیاریی لەسەر ئەو کاندیدە بڵاوکراوەتەوە، بەس بەڕای من خاتوو لەیلا ئەوەندەی بەسە کە کچی پیاوێکی موجاهید و تیکۆشەرە و لە بنەماڵەکی خواناس و خاوەن مێژوویەکی دەوڵەمەندە لە خەبات و بەرگری لە ئیسلام و موسوڵمانان و کوردستان.\nمامۆستا مەلا عوسمان و مامۆستا مەلا عەلی، خوای گەورە لێیان خۆش بێت و جێگایان بەهەشتی بەرین بێت، لەسەر ئاستی کوردستان و عێراق و ناوچەکە ناسراون و جێگای ڕێزی خەڵک بوون. دڵسۆزی نەتەوەی کورد بوون و خیانەتیان نەکردووە و گەندەڵ نەبوون و گەندەڵیشیان پەنا نەداوە.\nئەگەرچی لە لیستی حیزبەکانی تری هەرێمدا خەڵکانی دڵسۆز و ئیشکەر و لەخۆبوردوو هەن، من دەنگی خۆم دەدەم بە خاتوو لەیلا و پێموایە ئەو کاندیدەیە کە بتوانێت وەک مام و باوکی ڕەحمەتی خۆی دڵسۆز بێت و گونجاو بێت بۆ پەرلەمانی هەرێمی کوردستان.\nمن بەش بە حاڵی خۆم ئەگەر لە کوردستان بم و مافی دەنگدانم هەبێت، دەنگی خۆمی پێ دەدەم. داواش لە هاوڕێ و خزم و ناسیاوەکانم دەکەم کە دەنگی خۆیانی پێ بدەن و بیکەنە نوێنەری خۆیان لە پەرلەمانی کوردستان.\nهیوای سەرکەوتن بۆ خاتوو لەیلا دەخوازم\nوێنەی پۆستەکەی خالد ڕەنجدەر لە ئەکاونتی تایبەتیی خۆی:


ئه‌مڕۆ هه‌ینی میسریـیه‌کان بۆ هه‌شته‌مین ڕۆژی له‌سه‌ر یه‌ک له گۆڕه‌پانی ته‌حریری قاهیره‌ی پایته‌خت گردبوونه‌وه بۆ ده‌ربڕینی ناڕه‌زایی له دژی سه‌رۆک محه‌مه‌د مورسی، ئه‌مه‌ش هاوکاتی په‌سه‌ندکردنی به‌رنووسی ده‌ستوری نوێی وڵاته‌که له لایه‌ن ده‌سته‌ی دامه‌زرێنه‌ر بۆ نووسینه‌وه‌ی ده‌سـتور.\nده‌سته‌که که زۆربه‌ی ئه‌ندامه‌کانی سه‌ر به پارته ئیسلامیـیه‌کانن، له‌م به‌رنووسی ده‌سـتوره‌دا پـێشـنیاریان کردووه شه‌ریعه‌تی ئیسلامی بـبێته سه‌رچاوه‌ی سه‌ره‌کی بۆ دانانی یاساکانی وڵاته‌که. هه‌ر له پاش نیوه‌ڕۆی پـێـنجشه‌ممه‌وه هه‌تا به‌یانی ئه‌مڕۆ هه‌ینی ده‌سته‌که به خێرایی تاووتوێـکردنی ئه‌و 234 به‌نده‌ی به‌رنووسه‌که‌ی کردووه. پاشـان حوسام ئه‌لغریانی سه‌رۆکی ده‌سـته‌که ڕایگه‌یاند که‌وا ئه‌وان له کاره‌که‌یان به ئه‌نجام گه‌یاندووه و سه‌رۆک مورسی لێ‌ئاگادارده‌که‌نه‌وه.\nپـێشـبینی ده‌کرێت سه‌رۆک مورسی هه‌تا ڕۆژی شه‌ممه ڕه‌زامه‌ندی خۆی له‌سه‌ر ده‌ربـبڕێت. پاشـان له ماوه‌ی 15 ڕۆژدا ڕاپـرسی گشـتی له‌سه‌ر بکرێت.\nجێی ئاماژه‌یه پـێشـتر نزیکه‌ی30 ئه‌ندامی کرستیان و لیبراڵی ناو ده‌سـته‌ی نووسینه‌وه‌ی ده‌سـتوره‌که کشانه‌وه‌ی خۆیان ڕاگه‌یاند. ده‌ڵێن ئیسلامیـیه‌کان دیانه‌وێت له ڕێگه‌ی ده‌سـتوره‌وه به زۆر بیروباوه‌ڕی خۆیان به‌سه‌ر هه‌موو میسریـیه‌کاندا بسه‌پـێنن.


ل سوریێ دەستهلاتداریا هەرێمان تێ گوهەرتن – Sibehî سبەھی\nل سوریێ دەستهلاتداریا هەرێمان تێ گوهەرتن\nBergeh Kurdistan On 27/10/2019 / نڤیسار\nل سوریێ د ڤان ڕۆژێن داوی دا، ب تایبه‌تی ژی پشتی ئۆپه‌راسیۆنا ده‌وله‌تا ترک ل ڕۆژاڤایێ کوردستانێ، گوهه‌رتتنێن ب له‌ز پێک هاتن. جی و میسیۆنا ڕێخستنان و ده‌وله‌تان هاتن گوهه‌رتن.\nل ئالیه‌کی به‌شه‌ک ده‌وله‌تان گه‌له‌ک تشت قه‌زه‌نچ کر، ئه‌مریکا و هه‌ڤالبه‌ندێن وێ وه‌ندا کر.\nگوهه‌رتنا مه‌زن ئه‌و بوو کو پەکەکە/پەیەدێ هه‌ر چقاس ژ ئالیێ ئه‌مریکایێ دا چه‌کدار و په‌روه‌رده‌یا له‌شکه‌ری ببوو ژی، ل هه‌مبه‌ری ئێریشا ده‌وله‌تا ترک نکاری زێده ل به‌ر خوه بده. لۆما ژی ناڤه‌ندێن باژارێن سه‌رێ کانیێ و گرێ سپی د ۳-٤ ڕۆژان دا که‌ت بن کۆنترۆلا ده‌وله‌تا ترک.\nبەرخوەدانا پەکەکە/پەیەدێ ل هه‌ر دو باژاران، ژ عه‌فرینێ قه‌لستر بوو. ڤێ یه‌کێ هەم ژ بۆنا کوردان و هەم ژی ژ بۆنا دنیایێ خەیالشکەستنەک بوو.\nئه‌مریکایێ و یه‌کێتیا ئه‌ورووپایێ و هه‌موو دنیایێ سه‌رکه‌تنا ده‌وله‌تا ترک ئه‌وقاس زوو تەخمین نەدکر. لۆما ژی پشتی کو ده‌وله‌تا ترک زوو ب سه‌رکه‌ت، ژێبه‌را وان خراب بوو؛ ئه‌مریکایێ و تفاقکارێن وێ سیاسه‌ت و ستراته‌ژیا خوه ل هه‌مبه‌ری ده‌وله‌تا ترک به‌ر ب گوهه‌رتنێ برن.\nوه‌ک تێ زانین و دنیایێ ژی ژێ ڕا شاهدی کر، کو پشتی ده‌وله‌تا ترک ده‌ست ب ئۆپه‌راسیۆنا له‌شکه‌ری یا داگیرکه‌ری کر و ل هه‌ردو باژاران سه‌رکه‌فتی بوو، ئه‌مریکایێ بریار دا کو له‌شکه‌رێن خوه ژ سوریێ و ب تایبه‌تی ژی، ژ کوردستانێ بکشینه؛ چه‌کدارێن خوه و شه‌رڤانێن شه‌رێ خوه یێ وه‌کاله‌تێ پەکەکە/پەیەدە، ب ته‌نێ بهێله و پشتگری نه‌که.\nده‌ما کو ئه‌مریکایێ بریار دا کو له‌شکه‌رێن خوه ژ سوریێ بکشینه، ڕاستی ژی گوهه‌رتنێن ب له‌زتر چێبوون.\nشه‌رێ هێز و ده‌وله‌تان ل سه‌ر ئاخا سوریێ که‌ره‌کته‌ره‌که نوو قه‌زه‌نچ کر.\nده‌نکله‌م هاتن گوهه‌رتن.\nکاخز ژ نووڤه ل هه‌ڤ که‌تن.\nتفاقێن نوو پێک هاتن و یێن نوو ژی دێ پێک بێن.\nژ بۆنا به‌لاڤبوونا تفاقێن هه‌یی شه‌رتێن نوو قه‌ومین.\nهێز و ده‌وله‌ت، ده‌ستهلاتداریا هه‌رێمان وه‌ندا دکن و قه‌زه‌نچ دکن.\nگرێ سپی و سه‌رێ کانیێ دیاره کو ژ ده‌ستهلاتداریا پەکەکە/پەیەدێ ده‌رکه‌ت، که‌ت بن ده‌ستهلاتداریا ده‌وله‌تا ترک\nده‌وله‌تا ترک، ده‌مه‌ک به‌رێ ژی ل جه‌رابلووسێ و ئه‌ل-بابه‌یێ داویا ده‌ستهلاتداریا پەکەکە/پەیەدێ و داعه‌شێ ئانی و بوو ده‌ستهلاتدار.\nده‌وله‌تا ترک دیسا ده‌مه‌ک به‌رێ، داویا ده‌ستهلاتداریا پەکەکە/پەیەدێ ل چیایێ کورد (عه‌فرینێ) ئانی بوو. ل ور ببوو ده‌ستهلاتدار.\nووسا خویا دکه کو پەکەکە/پەیەدە کۆبانی دێ ته‌سلیمی ڕژێما بەعس، ڕووسیایێ و ئیرانێ بکه.\nپەکەکە/پەیەدە ئاماده یه کو ڕه‌ققایێ ژی ته‌سلیمی ڕ‌ژێما بەعس بکه.\nئه‌مریکایێ هه‌ر چقاس به‌رێ سۆز دابوو کو مه‌نبیجێ ته‌سلیمی ده‌وله‌تا ترک بکه ژی، پشتی ئۆپه‌راسیۆنا داگیرکه‌ر ئا ده‌وله‌تا ترک، ده‌وله‌تا ترک سزا کر. مه‌نبیچ نه‌دا ده‌وله‌تا ترک. ئه‌مریکایێ و پەکەکە/پەیەدێ، مه‌نبیچ ته‌سلیمی ڕ‌ژێما بەعس و ڕووسیایێ کرن.\nل حەسه‌کێ و قامشلۆیێ ڕ‌ژێما سوریێ ب پەکەکە/پەیەدێ ب هه‌ڤ ڕا ده‌ستهلاتدار بوون. دیاره کو پشتی ئۆپه‌راسیۆنا ده‌وله‌تا ترک، ڕ‌ژێما ئەسەد ده‌ستهلاتداریا خوه یا به‌رێ دێ ل حەسه‌کێ و ل قامشلۆیێ ژی ئاڤا بکه و ببه حاکیمێ باژار و باژه‌رۆکان.\nد ئه‌نجامێ دا دیاره کو ده‌وله‌ت و ڕژیما سوریێ پشتی ئه‌وقاس خرابیان ل سه‌ر پیا یه. خورتتره و ب قه‌زه‌نچتره.\nئه‌مریکایێ پشتی کو دیت پەکەکە/پەیەدە دێ ب ته‌مامی ل گرێ سپی و سه‌رێ کانیێ ژناڤبچن، حکوومه‌تا ئه‌مریکایێ ب له‌زوو به‌ز هاتن ترکیێ، ب ترکیێ ڕا په‌یمانه‌ک چێکرن.\nپه‌یمانا د ناڤبه‌ینا ده‌وله‌تا ترک و ئه‌م‌ریکایێ دا د ١٧/١٠/٢٠١٩ ده چێ بوو.\nده‌وله‌تا ترک ژ ئه‌نجاما ڤێ په‌یمانێ:\n۱-زۆرا ئه‌مریکایێ بر،\n۲-ئەمبارگۆیا ئەمریکایێ و ناڤنه‌ته‌وه‌یی یا ل دژی خوه شکاند،\n۳-د سیاسه‌تا خوه یا هه‌رێما ئارام د‌ا ب سه‌رکه‌ت. ئه‌مریکایێ هه‌رێما ئارام یا ده‌وله‌تا ترک قه‌بوول کر. ده‌وله‌تا ترک کۆنترۆلا هه‌رێما ئارام خست بن ده‌ستێ خوه.\n٤- پەکەکە/پەیەدە په‌ریشان بوو،\nب ڤێ په‌یمانێ فرۆتنا پەکەکە/پەیەدێ ژ ئالیێ ئه‌مریکایێ ڤه ده‌شیفره بوو. کورد جاره‌ک دن ب خیانه‌تا ئمریکایێ ڤه ڕووبڕوو بوون. د ڤێ خیانه‌تێ دا شه‌ریکاتیا پەکەکە/پەیەدێ گه‌له‌ک ڤه‌کری و ب هێسانی هاته دیتن.\nمیسیۆنا پەکەکە/پەیەدێ یا کو ئه‌له‌قا وێ ب کورد و کوردستانێ را نینە، ب هه‌ر ئاوایی ده‌شیفره بوو/ئاشکەرا بوو. ده‌رکه‌ت هۆلێ کو پەکەکە/پەیەدە نە ژ بۆنا نه‌ته‌وه‌یا کورد، لێ ژ بۆنا خوه هه‌رێمێن ده‌ستهلاتدار ئاڤا کریه.\nوێ په‌یمانێ گه‌له‌ک ئاشکه‌ره ده‌رخست هۆلێ کو پەکەکە/پەیەدە خزمه‌تا ده‌وله‌تێن کۆلۆنیالیست دکه. پەکەکە/پەیەدە ڕاستی ژی ژ ئه‌مریکایێ ڕا نه تیفاقکاره، له‌شکه‌ره.\nبه‌رییا ڤێ په‌یمانا ده‌وله‌تا ترک ئه‌مریکایێ ئیلان کر کو ژی پەکەکە/پەیەدە دێ بکه‌ڤه بن خزمه‌تا ده‌وله‌تا سوریێ و ڕووسیایێ و ئیرانێ.\nپه‌یمانێ ده‌رخست هۆلێ کو ژ بۆنا کورد بێن کووشتن و بکه‌ڤن بن خه‌ته‌ری، پەکەکە/پەیەدە ژی خوه‌دیێ میسیۆنه‌کێ یه.\nپه‌یمانا ده‌وله‌تا ترک و ئه‌مریکایێ پێشیا هه‌رکاندنا خوینا کوردان، کووشتنا کوردان و جوانێن کوردان گرت. لێ ب ئۆپه‌راسیۆن و داگیرکه‌ریا ده‌وله‌تا ترک، برینا نه‌ته‌وه‌یا کورد کورتر بوو.\nپشتی داگیرکرنا ڕۆژاڤایێ کوردستانێ ژ ئالیێ ده‌وله‌تا ترک ڤه، په‌یمانا هات چێکرن. میسیۆنا ئه‌مه‌ریکایێ ل سوریێ قه‌داند. ده‌رکه‌ت هۆلێ کو ئه‌مریکا خوه‌دیێ چ ستراته‌ژی و پرۆژه‌یێ نه‌بوویه ل سوریێ.\nئه‌مریکا چ وه‌خت ژی نه‌فکریه کو کوردان بپارێزە و ژ بۆنا کوردان ده‌وله‌ت ئاڤا بکە.\nپشتی داگیرکه‌ری و ئۆپه‌راسیۆنا ده‌وله‌تا ترک، ڕووسیا ل سوریێ، بوو خوه‌دیێ ڕۆله‌ک مه‌زن. د ده‌ره‌جه‌یا دویه‌مین دا ده‌وله‌تا ترک خوه‌دیێ ڕۆله‌کێ یه ل سووریێ.\nسووریه ژ گوهه‌رتنێن نوو یێن نه‌یێنی ڕا ئاماده یه. ل سوریێ پێشهات و شه‌رێ نوو دێ بێن هۆلێ.